ҲАЗРАТ ХОЖА МАҲМУД АНЖИР ФАҒНАВИЙ - Баҳоуддин Нақшбанд ёдгорлик мажмуаси маркази\n04 декабр 2017 й.\n2303 марта ўқилди.\nҚадимий Бухоро замини Имом Бухорий, Ибн Сино ва Абу Бакр Наршахий каби алломаларга, буюк тариқат пирлари - Абдулхолиқ Ғиждувоний ва Амир Кулол, Ориф Ревгарий, Анжир Фағнавий,Али Ромитаний ва Бобойи Самосий сингари азиз-авлиёларга бешик бўлгани билан ҳам бутун дунёга маълум ва машҳур.\nҲазрат Хожа Маҳмуд Анжир Фағнавий Вобкент тумани Анжир Фағни қишлоғида тахминан 1210 йил туғиладилар ва шу қишлоқда 1286 йил вафот қиладилар.\nБу зоти шариф ўрта бўйли,оқ танли, бурни ўзига ярашган, кенг оғизли, кўркам соқолли, нуроний юзли эдилар. Бошларига оқ салла ўрар, кароматлари жуда кўп эди.\nМанбаларда ёзилишича, Хожа Маҳмуд тақво, зуҳд, қаноатда ҳаммага ибрат бўлган.\nҲазрат Хожа Маҳмуд Анжир Фағнавий ҳақларида Абдураҳмон Жомийнинг “Нафоҳатул унс”, Алишср Навоийнинг “Насоимул муҳаббат”, Али Сафийнинг “Рашаҳоту айнул ҳаёт”, Бадридцин Сарҳиндийнинг “Ҳазаротул қудс”, Муҳаммад Толибнинг “Матлабул толибин”, Мажидуддин Бадахшонийнинг “Жомиъус салосил”, Тоҳир Эшоннинг “Тазкирайи нақшбандия”, Носириддин Тўранинг “Туҳфат аз зоҳирин” ва бошқа асарларда маълумотлар берилгандир.\nТасаввуфшунослардан устоз Нажмиддин Комилов, Маҳмудхон Ҳасаний, шунингдек, Гулчеҳра Наврўзова, Нарзулло Йўлдошев, Ҳамидхон Исломий, Самад Азимов, Мирзо Кенжабек, Сайфиддин Сайфуллоҳ, Ойгул Шарипова, Нодирхон Ҳасанлар Ҳазрат Хожа Маҳмуд Анжир Фағнавий ҳақларида тадқиқотлар этиб, илмий мақолалар эълон этган. Хожа Маҳмуд «Силсилаи шариф»даги ўн иккинчи ҳалқанинг пири муршиди, буюк тарбиячи, аллома, валиюллоҳ ҳисобланадилар.\nМанбаъларда бу зоти шарифнинг касблари гилкор (лой-сувоқ ишлари билан шуғулланадиган) ва дурадгорлик дейилган. Хожа Маҳмуднинг туғилган қишлоқларининг ҳозирги номи Анжирбоғдир.\nВобкент тумани марказидаги табаррук Минорадан ўтиб, Шофиркон туманига бораётганда чап томонга бурилсангиз, йўл сизни Хожа Маҳмуд Анжир Фағнавий зиёратгоҳларига элтади. Катта йўл бошида зиёратгоҳ номи ёзиб қўйилгандир.\nТоҳир Эшон ёзадиларки, “Бузругвори ҳазрати маъбудий, матлаъи шамси масъудий Ҳазрат Хожа Маҳмуд Анжир Фағнавийдурлар:\nБаъди Ориф бидои ба он масъуд,\nФахри аброр Хожаи Маҳмуд.\nОлими вақти маънавий омад,\nШухрати Анжир Фағнавий омад.\nСарвари халқу раҳбари дин аст,\nМушки ў на Хито, на аз Чин аст.\nБуд аз авлоди Саййиди Арабий,\nАз чароғи Ахмади набавий”11'\nМазмуни: Хожа Ориф ар Ревгарийдан сўнг пок зотларнинг фахри ҳисобланмиш Хожа Маҳмуд Анжир Фағнавий бахтиёрлик (Силсилаи шариф) шайхи бўлдилар. Бу зоти шариф маънавий оламнинг олими эди, Анжир Фағнавийнинг шуҳратлари оламни тутди. Бу киши халқнинг сарвари ва диннинг раҳбари эди. Бу зоти шариф Хитой ёки Чиннинг мушки эмас, бу киши саййиди арабий (яъни пайғамбаримиз Муҳаммад саллоллоҳу алайҳи васаллам) авлодлари) Аҳмади набий (пайгамбармиз саллоллоҳу алайҳи васаллам) нурларидандир.\nУшбу шеърий парчадаи маълум бўляптики, Ҳазрат Фағнавий насаблари пайғамбаримиз саллоллоҳу алайҳи васалламга бориб тақалар экан, бу зоти шариф саййидзода ҳисобланадилар.\nНавоий ёзадиларки: “Ул (яъни Хожа Маҳмуд Анжир Фағнавий) Хожа Ориф хулафосидиндур”. Маълум бўляптики, Ҳазрат Фағнавий илми ҳол ва илми қолни Ҳазрат Хожа Ориф ар Ревгарийдан ўрганган.\nҲазрат Маҳмуд Анжир Фағнавий якка шахс учун зикри хафийни (хуфёна), жамоат учун зикри жаҳрийни (баланд овозда) афзал кўрарди .\nНақл этилишича, кунлардан бир кун Мавлоно Ҳофизиддин (бу зоти шариф Хожа Муҳаммад Порсонинг боболари ҳисобланадилар ) Хожа Маҳмуд Анжир Фағнавийга бир мажлисда қуйидаги саволни бердилар: “Ҳазрат, сиз нимага асосланиб алония (жаҳрия) зикрини танладингиз?” Бу мажлисда жуда кўп бухоролик уламо, фузалолар иштирок қилган экан. Хожа Маҳмуд дейдилар: “Бу зикр услубини танлаганимизнинг сабаби шуки, токи ухлаганлар уйғонсин. Алар ғафлатдан кутулиб шариату тариқат қонунларига доимий бўйсунувчи бўлсинлар. Ҳақиқий тавба шарафига муяссар бўлиб, икки дунё саодатига етишсунлар!”\nМавлоно бундай асосли жавобни эшитгандан сўнг: “Сизнинг йўлингиз тўғридур, ҳакдур ва бу машғулот сизга ҳалолдур!” - деб тан берадилар. Худди шу мажлисда Мавлоно Ҳофизиддин яна Хожа Маҳмудга илтимос қиладиларки, алония зикри таърифини бизга баён айланг. Кимнинг бундай зикрга амал этишга ҳаққу ҳуқуқи бор? Хожа дедиларки, алония зикри билан шундай киши машғул бўлсинки, унинг тили ёлғон гаплардан ва ғийбатдан пок, оғзи ҳаром ва шубҳали таомдан пок, дили риёдан пок, қулоғи ҳаром - ҳариш, беҳуда сўзлар эшитишдан пок, боши Аллоҳ таолодан бошқа зот хаёлидан пок бўлиши лозим!\nБу жавоблар Мавлоно Ҳофизиддинни ҳам, мажлис ахлини ҳам қониқтирган. Ушбу жавоблардан Хожа Маҳмуднинг илмлари, |фаросатлари, акллари нақадар юксаклигини билса бўлади.\nХожа Маҳмуд Анжир Фағнавий ҳазратларининг энг етук шогирдлари Ҳазрат Хожа Али ар Ромитаний ҳисобланадилар. Хожа, Али ар Ромитаний даврида бир дарвеш бор экан, ул дарвеш Ҳазрат Хизр алайҳиссалом билан учрашиб сўрабти: “Бу асру айёмда этагини тутишга арзийдиган, Ҳақ йўлидаги пир ким? Токи унга эргашайлик” Хизр алайҳиссалом шундай жавоб берибдилар: “Ҳозирги асру айёмда замонанинг Шайхи Ҳазрат Маҳмуд Анжир Фағнавийдурлар!”\n“Рашаҳот”да таъкид-ланишича, Хизр алайҳис-саломни кўриб юқоридаги саволни берган зот Хожа Али ар Ромитанийнинг ўзлари экан. Лекин камтарлик юзасидан бу воқеани бошқа бир дарвеш номидан эълон қилганлар.\nХожа Маҳмуд Анжир Фағнавий соҳибкаромат авлиё бўлганлар.\nНакл этилишича, Хожа Али Ромитанда бир гуруҳ асҳоблари билан зикр ила машғул эдилар. Ногоҳ аларнинг устида катта оқ рангли қуш пайдо бўлди ва фасеҳ (бурро) тилда деди: “Эй Али, мардона бўл!” Барча асҳоб бу қушни кўриб, унинг гапини эшитдилар ва аларга ажиб бир кайфият пайдо бўлди, ҳаммалари ҳушдан кетдилар. Асҳоблар ҳушларига келгандан сўнг Хожа Алига дедиларки, бу оқ қуш воқеасини бизга баён қилинг. Хожа Али дедилар: “Бу куш Хожа Маҳмуд Анжир Фағнавий ҳазратлари бўладилар. Бу маҳал ул зот Хожа Деҳқон Қалтий ҳузурларига боряптилар. Хожа Деҳқон Қалтий Хожа Авлиё Кабирнинг халифалари ҳисобланади. Хожа Деҳқон Қалтийнинг вафотларига яқин қолган. У киши Аллоҳ таолодан сўнгги нафасим яқинлашганда дўстларингдан, яъни аҳлуллоҳлардан бирини бошим тепасига ҳозир эт, токи рехлатим осон кечсин, деб сўраган экан. Шу боис Хожа Маҳмуд у кишининг ёнига учиб бордилар.”\nҲазрат Махдуми Аъзам Даҳбедийнинг «Мақомати Хожа Абдулхолиқ Ғиждувоний» асарларида ёзилишича, ҳар гал Хожа Маҳмуд Анжир Фағнавий: Ё Раббий!» - десалар, Ҳазрат Борий таолодан: «Лаббай, ё абди! (Лаббай, эй менинг бандам!)” деган бевосита жавобни эшитардилар.\nХудди шу “Мақомот”да баён қилинишича, Шайтон алайҳи лаъна Хожа Маҳмуд Анжир Фағнавий ёнларида ўн икки йил, бу зоти шарифни йўлдан оздираман, деб ният килиб юрди. Иттифоко, бир кун ярим тунда Ҳазрат Хожа Маҳмуд Ҳазрат Абдулхолиқ Ғиждувоний мозорлари зиёратига келдилар. Шайтон алайҳи лаъна қўлига шамъни олиб у кишидан олдин борар эди. Шайтон алайҳи лаъна фурсатни ғанимат билиб савол берди: “Сулукда қирқ сайрнинг микдори қанча бўлгай?” (Бундай саволдан мақсад шу эдики, Хожа Маҳмуд: “Бир ман!”- деб жавоб берсинлар. Зеро бу ерда “ман” ҳам ўлчов бирлиги, ҳам манманлик маъносида келади. Шайтон алайҳи лаъна бундай жавобдан сўнг Хожани мазах қилиб: “Тариқатда ҳали хом экансиз, вояга етмаган экансиз!” демоқчи эди.) Ҳазрат Хожа Маҳмуд Шайтон алайҳи лаънанинг ғаразли ниятини сезиб, дедилар: “Саккизта беш сайр бўлгай!” Бундай жавобни кутмаган Шайтон алайҳи лаъна тупроқни бошига сепиб, наъра уриб, фарёд қилиб деди: “Ўн икки йилдан бери зўр уриб, бу кишини йўлдан оздиролмадим, ҳийла-найрангларим ўтмади. Энди бу ерда қолишим бефойда!”\nҲазрат Хожа Маҳмуд Анжир Фагнавийнинг жуда кўп кароматлари ҳақида маълумотлар берилган. Нақл этилишича, бир кун қишнинг чилласида Ҳазрат Хожа Ориф ар Ревгарийнинг хонақохдарига Яман мамлакатидан шайхлар меҳмон бўлиб келади. Улар суҳбат асносида Бухоро анжирини мақтайдилар ва анжир егилари келганини билдиради. Ҳазрат Хожа Ориф зудлик билан бир муридларини Вобкентга Хожа Маҳмуд ҳузурларига юбориб, анжир келтиришни буюрадилар. Хожа Маҳмуд кўмилган анжир танасининг остидан кесакларни олиб, бир саватга соладилар-да, саватни матога ўраб берадилар ва муридга тайинлайдилар: “Ушбу саватни Ҳазрат Хожа Ориф ёнларига борганда очинг!” Рўмол Хожа Ориф ҳузурларида очилганда, ҳозиргина узилган анжирлар бор эди. Бу ҳолни кўриб шайхлар ва барча давра аҳли ҳайратланди. Ҳазрат Хожа Ориф муридлари Хожа Маҳмуднинг мана шу кароматларини кўрганларидан сўнг, иршод (яъни шайхлик, пирликка ижозат) хати ёзиб бердилар ва Хожа Маҳмуд муридлар тарбияси билан шуғулланадиган бўлдилар.\nХожа Маҳмуднинг Саййид Умар исмли ўғиллари бўлиб, ул зоти шарифдан бир неча фарзандлар туғилган. Уларнинг ҳаммалари илмда ва одобда кишиларга намуна эди.\nҲазрат Хожа Маҳмуд Анжир Фагнавий 1286 йил вафот қиладилар. Шуни таъкидлаш жоизки, Хожа Маҳмуднинг жасадлари Вобкент туманининг Анжир Фағни қишлоғида дафн қилинган. Чунки барча муътабар манбаларда Хожа Маҳмуд зиёратгохлари Анжир Фағни қишлоғидадир, деб ёзилган.\n“Туҳфат аз зоирин” китобида Хожа Маҳмуд Анжир Фағнавийнинг авлодлари ҳақида ҳам маълумотлар бор. Ушбу китобда ёзилишича, Хожа Муҳаммад Ширин Хожа Маҳмуд Анжир Фағнавийнинг авлодларидир. Хожа Муҳаммад Ширин Ҳазрат Шоҳ Ахсавийнинг (ваф. 1601) муридлари эди. Хожа Муҳаммад Ширин бир неча йил Ҳазрат Шоҳ Ахсавийга хизматлар қилдилар ва у кишининг вафотларидан сўнг солик (яъни тариқат йўлига кирган)ларнинг раҳбари бўладилар. Хожа Муҳаммад Шириннинг қабрлари Бухоро вилояти Қоракўл туманидадир .\nХожа Маҳмуднинг биринчи халифалари Мири Хурд, иккинчи халифалари Ҳазрат Хожа Али ар Ромитаний ҳисобланадилар.\nХожа Мири Хурднинг исмлари Амир Хусайндир. Хожа Мири Хурднинг акалари Амир Ҳасан бўлиб, Мири Калон номи билан машҳур. Лекин Ҳазрат Маҳмуд Анжир Фағнавий вафотларидан сўнг халифалик Мири Хурдга насиб этди.\nХожа Мири Хурд авлодлари Бухоро шаҳрида, Вобкентда бор. Пойи Остона гузарида истиқомат қилган Насрулло Яҳёев Мири Хурднинг авлодлари ҳисобланади.\n“Кўнгил дўстлари” китобида ёзилишича, Хожа Ориф Ревгарий ҳазратларининг дарсларидан ва суҳбатларидан Хожа Маҳмуд камолга етди. Моддий ва маънавий илмларда замоннинг буюк олимларидан бўлдилар. Одамларни иршод этмоқ, саодат йўлини кўрсатмоқ учун муршиди комил ижозат берди. Кўп олим етиштирдилар. Минглаб одамларнинг залолатдан ҳидоятга, саодатга эришишларига сабабчи бўлдилар. Етиштирган олимларининг энг буюги ва ўзларидан сўнг халифаси (ўринбосари) Хожа Али ар Ромитаний ҳисобланадилар.\nМаълумки, хожагон-нақшбандия тариқатидаги “Силсилаи шариф”нинг ўн иккинчи ҳалқасининг пири Ҳазрат Хожа Маҳмуд Анжир Фағнавий бўлсалар, ўн учинчи ҳалқасининг пири Ҳазрат Хожа Али ар Ромитаний ҳисобланадилар. Хожа Али ар Ромитанийнинг касблари тўқувчилик эди.\nҲазрат Хожа Али ар Ромитанийдан сўнг муридлар тарбияси билан Ҳазрат Бобойи Самосий шуғулланганлар.\nШуни ҳам таъкидлашни истардикки, собиқ шўролар замонасида Бухоройи шарифнинг бошқа зиёратгохлари каби Ҳазрат Хожа Маҳмуд Анжир Фағнавий зиёратгоҳи ҳам хароб этилган, ташландиқ ҳолда эди. Хожа Маҳмуд жомеъларида намоз ўқиш таъқиқланиб, бу обида жамоа хўжалигининг омборига айлантирилганди. Табаррук чашма-қудуқ кўмиб ташланган, таҳоратхона, меҳмонхона, дарвозахоналар бузиб йўқотилганди. Жомеъдаги ноёб қўлёзма китоблар талон-тарож қилинганига кексалар гувоҳ. Ҳазрат Хожа Маҳмуд Анжир Фағнавий қабрлари устида бир савобталаб киши беш болор уйча бино этиб, унинг томини шифер билан ёпган эди. Шифернинг ёриқларидан қабр устига ёмғир-қор ўтиб турарди. Меҳмонларни ушбу зиёратгоҳга элтишга одам уяларди. Дарвоқе, Хожа Маҳмуд қабрлари зиёратига келмоқ ҳам таъқикданган эди. Истиқлол шарофатидан Хожа Маҳмуд Анжир Фағнавий зиёратгоҳларида Юртбошимизнинг ташаббуслари билан ободончилик ишлари бошланди. 1999 йилда ушбу зиёратгоҳда вилоят бош архитектори М. Қ. Маҳмудов лойиҳаси асосида янги мажмуа қад ростлади. Икки қаватли янги мақбара, ҳовуз, янги жомеъ масжид, меҳмонхона, дарвозахона, ошхона, ва бошқа иншоотлар бунёд қилинди. Хожа Маҳмуд мажмуалари атрофида гўзал боғ, гулзор барпо этилгандир. Вилоят ҳокими С. Қ. Ҳусенов ушбу бунёдкорлик ишларида бош-қош бўлди. Саховатпеша тадбиркор, фермер, тижоратчи, ҳунарманд ва бошқа юртдошларимиз Хожа Маҳмуд мажмуаларини қурилишида беминнат хизмат қилдилар. Ҳазрат Хожа Маҳмуд Анжир Фағнавий жомеълари намозхонлар ихтиёрига берилган. Мазкур жомеъда намозхонлар ҳар ибодатдан сўнг Аллоҳ таолодан мустақиллигимизни мустақиму пойдор бўлишини сўраб дуо қилмоқда. Бу ерда этилган дуолар ижобатдир.\nНуроннй юз, хуш сурат бўлган,\nХизр билан ҳамсуҳбат бўлган,\nАйтган сўзи пурҳикмат бўлган\nХожа Маҳмуд Анжир Фағнавий!\nОлиб Хожа Орифдан сабоқ,\nБилиб Хожа Жаҳонни маёқ,\nАвлиёга айланди шу чоқ\nБаланд эди Хожада ҳиммат,\nОқ Қуш янглиғ учди - каромат!\nЭлни Ҳаққа бошлади фақат\nЕтимларга берди бошпана,\nЙиқилганни қўллади ёна,\nҲақ зикрини айтди у қона,\nХожа Маҳмуд Анжнр Фағнавий!\n“Хожа ёмон!”-деганлар - ёмон!\nШўроларнинг шиори ёлғон!\nБарбод бўлди аларнинг замон!\nҲаққа етди фиғону оҳлар,\nКўмди неча чоҳканни чоҳлар,\nОбод бўлди зиёратгоҳлар,\nИстиқлолнинг шарофати бу,\nЮртбошимнинг жасорати бу!\nВатан озод, юрт обод мангу!\nСадриддин ҳам куйламоқдадир,\nЮрт иқболин уйламоқдадир.\n«Хожа Махмуд Анжир Фагнавий»\nжомеь масжиди имом хатиби : Ғ. Очилов.


ОИТВ дан гўдаклар нобуд бўлаяпти\nЎзбекистонда одам иммунтақчиллиги вируси юқтириб олган болаларнинг яқинларини расмийлар сукут сақлашга мажбур қилмоқдалар.\nЎзбекистонда одам иммунтақчиллиги вируси тарқалишининг олдини олиш чора-тадбирлари бўйича миллий дастур қабул қилинди.\n“Регнум” агентлигининг Ўзбекистон Вазирлар маҳкамасидаги расмий манбага таянган ҳолда хабар қилишича, мазкур дастур, асосан, республика бўйлаб ташкил қилинган ОИТСга қарши кураш марказлари фаолияти ва тузилмаларини мукаммаллаштиришни кўзда тутади.\nШу билан бирга, агентлик Ўзбекистонда ОИТВ тарқалишига оид энг сўнгги қайд этилган расмий рақамларни ҳам эълон қилди.\nУнга мувофиқ, вирус юқтирганларнинг асосий қисми 30 ёшгача бўлган беморлар бўлиб, уларга касаллик аксар ҳолларда шприц, игна ёки банг моддалари эритмаси орқали юққан.\nЎзбекистон расмийларини вирусни юқтирганлар орасида аёллар кўпаяётгани хавотирга солмоқда.\nРасмий маълумотларда, вирусга чалинган аёллар кўпроқ Тошкент шаҳри ва вилояти, Самарқанд, Андижон ва Сурхондарё вилоятларида қайд этилгани айтилган.\nАммо, шу билан бирга, вирусни юқтираётганлар орасида ёш болаларнинг кўпаётгани ҳақида маълумотлар ошкор қилинмаяпти.\nЯширишга минг уринсин, бундай маълумотларнинг хорижга чиқаётгани ва оқибатда, қўшни республикалар расмийлари томонидан бу ҳақда жиддий айбловлар янграй бошлагани боис, Ўзбекистон расмийлари ўзларига синашта Россия ахборот воситалари орқали баъзи маълумотларни очиқлашга мажбур бўлаётганга ўхшайди.\nЖумладан, ҳафта аввалида Жанубий Қозоғистон вилояти ҳоким ўринбосари Валихон Қайназаров вилоятда ОИТВни Ўзбекистондан юқтириб келган болалар борлиги тўғрисидаги маълумот берган эди.\n- Бизда ҳозир бу масалада Ўзбекистон билан жиддий муаммолар бор ва биз бу ҳақда бугун сизга ошкора айтишимиз мумкин, - дея Жанубий Қозоғистон вилояти ҳокимлиги расмийси 2008 йили вилоятда туғилган 75 минг гўдакдан қарийб 2 минги шу касалликдан вафот этганини маълум қилганди.\nБу эса катта рақам ва ҳолатнинг бу тариқа фожеий тус олишида қозоқ расмийси Ўзбекистонни ҳам айблади. Бу ҳолат бўйича Ғарб ахборот воситаларига оғиз очмаган Ўзбекистон соғлиқни сақлаш вазирлиги мутасаддилари “Регнум” сингари ахборот агентликлари орқали раддия берди.\n“Ўзбекистон соғлиқни сақлаш вазирлигидаги маълумотларга кўра, 2008 йил давомида Қозоғистондан келган 32 гўдак Тошкент педиатрия тиббиёт институтида даволанган. Келган гўдаклардан бир нафарида ОИТВ аниқланган. Болаларга ўзбек шифокорлари томонидан юқори малакадаги тиббий ёрдам кўрсатилган”, дея иқтибос келтиради Ўзбекистон соғлиқни сақлаш вазирлиги матбуот котиби Фурқат Санаев сўзларидан “Регнум” агентлиги.\nЎзбекистон соғлиқни сақлаш вазирлиги расмийси, гўдакларга оммавий равишда вирус юқтирилишига оид ҳолатнинг юзага чиқишида Қозоғистон медикларини ва уларга иш шароитини ўнглаб берган қозоқ ҳукуматини айблаган.\nМана шу камчиликларни рўкач қилиб, Фурқат Санаев: “Ўзбекистон соғлиқни сақлаш вазирлиги Жанубий Қозоғистон вилояти ҳоким ўринбосари Валихон Қайназаровнинг изоҳлари ўринсиздир”, деди “Регнум” агентлигига.\nАммо Ўзбекистонда ОИТВга қарши кураш чорасини қидираётган қатор халқаро ташкилотлар вазият хавотирли тус олиб улгургани, бир неча вилоятда вируснинг оммавий тарзда юқтирилгани қайд этилганини тасдиқлаган ва шундай вазиятда ўзбек расмийлари шифокорлар ҳамда азият чеккан оилалар оғзини юмишга уринаётганидан хавотир билдирган.\nАянчлиси, вирус ёш болали оналар ва гўдакларда аниқланмоқда. Вирус ўчоқлари қайд этилган Тошкент, Наманган ва Андижонда баъзи маҳаллий расмийлар Озодлик билан суҳбатда вазиятни тан олган, аммо тафсилотларни ошкор қилмай келмоқда.\nМикрофонга гапиришни истамаган, аммо Гиппократ қасами виждонини қийнаган баъзи шифокорлар, хусусан, Наманган шаҳрида муолажадаги хато ва нотўғри қўлланган тиббий асбоблар орқали вирус юқтирилганини ошкор қилган эди.\nТошкент шаҳрида истиқомат қилаётган ва набирасига Тошкент шаҳридаги поликлиникада “қон қуйиш орқали ОИТВ юқтирилган” деб ҳисоблаётган аёл ўз аҳволини Озодликка сўзлаб берди. Аммо у исмини ошкор қилмаслигимизни илтимос қилди.\nБу аёлнинг ҳикоясидан маълум бўладики, аҳвол халқаро ташкилотлар ва баъзи хорижий ахборот воситалари бераётган маълумотлардагидан ҳам оғирроқ, афтидан.\n- Агар билсангиз, Тошкентда вирусология институти бор. Шунингдек, Чилонзорда “СПИД-центр” бор. Қанча маълумот оламан десангиз, ўша ердан истаганча топиш мумкин. Бу иллат шунчалик кўпайган, аммо бу маълумотлар ошкор қилинмайди, уни ҳеч бир журналист ёзиб ҳам чиқаролмайди, буни чиқаришга ҳам қўйишмайди. Набирам ўлиб кетганига бир йил бўлди, мен-ку аламимни унутгандек бўлдим, лекин бунақа аёллар тиқилиб ётибди.\nОзодлик: Бунинг сабаби нимада, деб ўйлайсиз? Қаердан кўпаяётган экан бу касаллик?\n- Менга маълум бўлгани, бунинг сабаби плазмаларнинг яхши текширилмаслигида. Кейин ўша плазмаларни қаердандир олиб келишадими ёки уларнинг ичига нималарнидир махсус қўшаяптиларми...\nОзодлик: “Болада ҳақиқатан ҳам ОИТС топилган” деган мазмунда қўлингизда бирорта қоғоз борми?\n- Ҳа, албатта. Бемалол ВИЧ (ОИТВ), деб ёзишади қоғозларга. Агар сиз Чилонзордаги марказга борсангиз, кўрасиз. Қанча одамлар ўлиб кетаяпти, ўз кўзимиз билан кўрганмиз. Бунинг кетига тушиб, “президент аппаратига чиқаман” деб, югуриб-елганлар ҳам ҳаммаси қолиб кетди. Уларга ҳеч қаерда гапиришларига йўл қўйишмаяпти.\nҲикояда тинглаганингиздек, ОИТВга чалинган беморларнинг яқинлари асл сабабни аниқлашга уриниб, бунга муваффақ бўлолмаган ва ҳанузгача маҳаллий расмийлар турли йўллар билан босим ўтказиб, уларни сукут сақлашга мажбур қилмоқда.


10 август, 2020, 17:28\nТеглар:Интер | Байер | Европа лигаси\nЧорак финал старт олмоқда.\nЕвропа Лигаси нимчорак финалида кутилган ва кутилмаган натижалар қайд этилди. Жумладан, «Интер», «Манчестер Юнайтед», «Шахтёр», «Базель» ва «Вулверхэмптон»нинг ушбу босқичда ўйнаши кўпчилик мутахассислар томонидан тахмин қилинганди. «Копенгаген»нинг турк чемпионлари устидан йирик ҳисобдаги ғалабага эришиши ҳақиқий совға бўлди. «Севилья» кутилмаганда «Рома»га ҳеч қандай имкон қолдирмай чорак финал масаласини ҳал қилди. Учрашув аввалида андалусияликларнинг жорий мавсумдаги ажойиб ўйини ва ушбу турнирдаги тажрибаси кўп тилга олингани бор гап. Аммо Фонсека шогирдлари ушбу беллашувда очиқчасига оқ байроқ кўтариб юборди. «Байер»нинг ғалабасини ҳам юқоридаги кутилганлар қаторига қўшишимиз мумкин эди. Сабаби, леверкузенликлар биринчи ўйинда ҳам 3-1 ҳисобидаги ғалабага эришгандилар. Аммо оптимист футбол ихлосмандлари Жеррард жамоаси нимадир қила олишига умид боғлади. Аммо «Байер» бу билан енгил тин олгани йўқ. Бугун улар «Интер»га қарши 1/4 финал баҳсида майдонга тушади. Биз ушбу блогда айнан шу учрашувга тўхталиб ўтамиз.\n«Хетафе»га қарши учрашувда «Интер» ташаббусни рақибга топшириб қўйди. Ўйиннинг дастлабки дақиқалариданоқ испанлар голга чанқоқ футбол намойиш этди. Яратилган вазиятлардан унумли фойдаланган тақдирда, биз «Хетафе»нинг йирик ғалабасига ҳам гувоҳ бўлишимиз мумкин эди. Лукаку эса ўзига тақдим этилган яримта вазиятни голга айлантириб, ўз классини намойиш қилди. Унинг голидан сўнг «неррадзурилар»да ўзига бўлган ишонч ошиб кетди ва улар ҳам испанларнинг кетма-кет ҳужумлари соясида бир нечта вазият яратиб олишди. Иккинчи таймда ҳакам пенальти белгилади. Молина эса ундан унумли фойдалана билмади. Бу жамоага катта тушкунлик олиб келди. Якунда, захирадан майдонга тушган Эриксен иккинчи голни ҳам уриб, баҳс тақдирига нуқта қўйди.\nМиланликлар бундай ўйин билан узоққа бора олмасликлари тайин. Конте шогирдлари билан чорак финал олдидан гаплашиб олганига умид қиламиз. Акс ҳолда, таркибидаги юлдузларни сақлаб қолиш учун ҳам ҳаракат қилаётган «Байер» уларни тор-мор келтириши мумкин.\n«Интер» ўз тарихида 9 маротаба Европа Лигаси чорак финалда ўйнаган. Уларнинг 7 тасида кейинги босқичга чиққан, 2 тасида эса мусобақа билан хайрлашган. Уч карра турнир чемпиони ҳисобланган клубнинг ушбу босқичдаги сўнгги иштироки 2004 йилга тўғри келади. Ўшанда уларни «Марсель» мусобақадан чиқариб юборганди.\nТахминий таркиб: Ханданович, Годин, Де Врей, Бастони, Дамброзио, Барелла, Брозович, Гальярдини, Янг, Лаутаро Мартинес, Лукаку.\nИштирок эта олмайди: Весино.\n«Байер» Европа Лигаси чемпионлигини энг кўп истаётган клуб бўлса, эҳтимол. Сабаби, Кай Хаверцнинг тақдири шунга боғлиқ бўлиб турибди. Агар клуб мусобақадан чиқиб кетадиган бўлса, иқтидорли ҳавбекнинг бу ерда қолишидан наф йўқ. Яъни леверкузенликлар раҳбарияти элит клуб бўлишга даъво қилмаяпти. «Челси»дан таклиф бўлганини клуб директори ҳам тан олди.\n«Рейнжерс» биринчи бўлимда гол ура олмагач кўп масала ҳал бўлиб улгурганди. Иккинчи тайм аввалида эса Мусса Диабининг голи барчасига нуқта қўйди. Шундоқ ҳам камдан-кам ҳужумга чиқаётган шотландияликлар уччун барчаси якунланди. «Интер» тўсиғидан ўта олган тақдирда, ярим финал леверкузенликларга бирмунча осон келади. «Шахтёр» ва «Базель» чорак финал жуфтликлари орасида энг кучсизи сифатида эътироф этилмоқда.\n«Байер» бу босқичга 4 марта чиққан бўлса, 2 марта кейинги босқичга чиққан, 2 марта турнирдан чиқиб кетган. Бугун ушбу натижа қайсидир омонга оғади. Сўнгги марта 1/4 финалга 2008 йилда чиққан немис клуби ўшанда «Зенит»га баҳсни бой берган.\nТахминий таркиб: Градецки, Ларс Бендер, Свен Бендер, Тапсоба, Синкгравен, Демирбай, Паласиос, Вирц, Хаверц, Диаби, Фолланд.\nИштирок эта олмайди: Амири, Арангиз.\nСўроқ остида: Беллараби.\nАнтонио Конте: «Европа Лигасида олдинга қадам ташлаш жамоа учун муҳим. Бу сизга янада қийинроқ топшириқ юклайди. Мен қўл остимдаги футболчиларда агрессия, мотивация ва ишончни кўряпман. Таркиб ривожланишда давом этмоқда ҳамда биз рақиблар учун янада қийин жамоага айланяпмиз. Бизнинг лойиҳамизда иштирок этаётган ҳар бир инсондан хурсандман.\nПетер Бош: «Биз кўрсатаётган футбол ҳужумкорлик, томошабоплик, голларга бойлик ва яна кўплаб яхши сифатларга эга. Бу менинг қарашларим. Одатда, итальян клублари яхши ҳимояланади. Бошқа томондан, «Интер» мутлақо бошқача жамоа: улар юқори прессингни яхши амалга оширади, ҳужумлар орқа чизиқдан ривожланиб келади. Улар узун пасларни жуда кам ишлатади. Бу бизга имконият туғдириши мумкин».\nУшбу баҳсда номинал меҳмон бўлишига қарамай, учрашув Германияда ва бу «Байер»га кичик устунлик бериши мумкин. Ҳар ҳолда, «Интер» яна бир қийин жамоага қарши оғир ўйин ўтказиши кафолатланган. Хаверц ҳақидаги шов-шувлардан безган мухлислар унинг катта ўйинда ўзини қандай тутишига қараб, асл кучига баҳо беришлари мумкин бўлади.\nЖавоб учрашуви бўлмаслиги унинг аҳамиятини ошириб юборади.


Kutubxona - Abulqosim Mamarasulov. Qaroqchilar (hikoya) / Kiril\nSiz shu sahifadasiz: Abulqosim Mamarasulov. Qaroqchilar (hikoya) / Kiril\nМуаллифАбулқосим Мамарасулов Асар номиҚароқчилар (ҳикоя)\nТилЎзб Ҳажм18KBБезатишUzgen (admin@kutubxona.com) Қўшилган2010/07/13 Манбаhttp://www.ziyouz.com/index...\nУчовлон келишиб, байрам куни раён марказида қишлоқиларни шиладиган бўлишди. Агар ҳар беш минутда икки сўмдан ишлашса ҳам икки соатда анча пул йиғиларкан. Кейин ресторанга киришади. Креслоларда керилиб ўтиришади. Қўлини чўзганча, бармоқларини қисирлатиб (худди кинолардагидай): «Офитсиантка, бизга яна юзта-юзтадан уч юз грамм оби зам-замдан бўлсин», дейишади. Ҳамма гап қишлоқиларни шилишда. Қишлоқилар асли қўрқоқ бўлишади. Яхшилаб битта дўқ урса, топган-тутганини чиқариб бераверади. Керак бўлса, Алибек қўрқитиш усулларини Самарқандга ўқийман, деб борганда ўрганиб қайтган. Алибек кўп нарсани кўриб, билиб қўйди. Ҳа, гап ёшда эмас, бошда. Эҳ-ҳе! Одам доим тиқилинч бўладиган «қора парк»даги ойнаванд ошхонада эди-да! Асли шаҳарликдай, қора кўзойнак тақиб, олифтанамо юриш билан ошхонага кирди. Бамайлихотир овқат олди. Ҳозиргина туриб кетганларнинг жойига бориб энди ўтирмоқчи эди, кимдир стулни кўтариб кетаверди. У борган стол ёнидаги қолган учта стул эгалик эди. Шу сабабли Алибек ўзини ҳақиқий студентлардай тутиб, олиб кетилаётган стулни маҳкам тутди.\n— Қўйвор, - деди дўқ аралаш ширакайф, бақувват йигит.\n— Ака, бу стулни мен эгалладим, - деди Алибек, унинг дўқига дўқ билан жавоб қайтаришга уриниб, аммо эплаёлмай.\nБарзанги Алибекни еб қўйгудай юзини юзига яқинлаштириб ўқрайди, уриб юборадиган бўлди, аммо буни ошхонада ўзига эп билмади, шекилли. Бир силтаб стулни тортиб олди-да, Алибекни пашшани сургандай четлатиб, ўтиб кетди. Алибек у билан яна тортишишга журъат этолмади. Қўй, шунга тенг бўлиб ўтираманми, деб, ўзига бошқа жой излади. Овқатини еб кўчага чиққанда йўлини ўн икки-ўн уч ёшлардаги бола тўсди:\n— Ҳой қишлоқи, мен кинога кирмоқчиман, олтмиш тийин бер.\nАлибекнинг кўнгли эриб, киссасига қўл солди, аммо боланинг овозидаги дўқ-пўписа ногоҳ унга таъсир кучини ўткизди-да, аччиқланди. «Пулим йўқ», деб ўтиб кетаётганди, бола яяна йўлини тўсди.\n— Менга олтмиш тийин бер, деяпман.\nБоланинг ўжарлигига Алибекнинг кулгиси қистади. «Мана олтмиш тийин» деб қулоқ-чаккасига тортиб юборай дедию, жуда кичкина бола экан. Арзимайди. «Пулим йўқ», дея ўз йўлига кетаётганди, кимдир елкасидан тутди. Ўгирилиб, бояги ошхонадаги барзангини кўрди. У заҳарли ишшайиб турарди. Алибекнинг ичидан қиринди ўтгандай бўлди.\n— Нима дединг бунга? - деб сўради у, ёш болани кўрсатиб. – Ҳали сен ўзингдан кичкиналарни урадиган, сўкадиган бўлдингми? Бер айтган пулини!\nБарзангининг овози таҳдидли эди. Шулардан қутулсам қутулай, деб Алибек киссасига қўл солди. Битта беш сўмлик қолган экан, чиқарганди, барзанги тортиб олдию, болага тутди. Бола пулни олиб жўнаётганди, Алибек «ҳей, тўхта», деб интилганди, барзанги сўраб-суриштириб ўтирмай уни солиб юборди. Алибек мушт зарбидан мук тушди, яна бир-икки тепки еди. Атрофда одам кўп эди, биронтаси ажратай демади...\nҲа, ўшанда Алибек ёнида бор пулидан ажраган. Аммо ўзлари раёнга чиқишганда бунча кўп пул талаб қилишмайди. Қишлоқилар ҳам ахир умид билан, байрам қиламиз, деб раёнга келишади, киссаларида кўп бўлса беш сўм, бўлмаса икки, уч сўм билан келаверишади. Умуман ёшроқ, камқувватроқ болаларни ушлашади. Уришса – енгадиган, қувса – етадиган, қочса – қутуладиган бўлиш керак-да!\nАсли бу фикр Тоштемирдан чиқди. Алибек билан Лапас қувватлашди. Иккови битта бригадада ишлашади. Тоштемир Самарқандда техникумда ўқийди. Ҳозир учинчи курсни битиряпти. Сочларини ўстириб юборган, мўйлаб ўстирган, кўзлари ёниб туради. Кўрган одам қўрқиб кетади. Учаласи илгари бир синфда ўқишган, шунинг учун кўпинчаТоштемир шанба-якшанба кунлари қишлоққа келганда кечалари бирга ўтиришади, шу ҳангома пайти ... хуллас иккови тажрибали Тоштемирга бўйсунишади. Лапасга бу нарса унча ёқмаганди, Алибек билан Тоштемир роса қизиқтиришди. Гап пулда эмас, гап қишлоқиларни тунашда ҳам эмас. Ёшликда ўйнаб қолиш, ҳаётнинг аччиқ-чучукларини тотиш керак. Қолаверса, бир йигитга қирқ ҳунар оз, деганларидай, бу ишни ҳам ўрганиб қўйса, ҳаётда асқотиши мумкин. Доим шуғулланмоқчи эмаслар-ку ахир! Тоштемирлар Самарқандда эҳ-ҳе, қанақа ишларни қилишмаган. Шунақа қилиб айтиб берадики, ҳе-эч у ёқ-бу ёғи йўқ ... Тўғри, унинг ҳамма гапига ишонавериш керак эмас, ростидан лофи кўпроқ бўлади.\nРаён марказида байрам - 1 – май! Марказий кўчада одам ғиж-ғиж. Қишлоқи болалар кўп. Иложи бўлсаю, ҳаммасини қатор қилиб териб, пулини шилсанг. Тоштемир – студент, башараси безориники. Алибек ҳам, керак бўлса, шаҳар кўрган. Битта Лапасни ҳисобга олмаганда. У ҳам бўш келмайди. Шляпа кийиб, галстук таққан. Олифта!\n— Ишқилиб милитсияга тушиб қолмасак гўргайди, - деди Лапас.\n— Эҳтиёт бўлиш керак, - деди Тоштемир. Шунча вақтдан бери уларни қизиқтириб, кўпирган бола ҳозир бир қадар иккиланиб қолганди.\n— Нимадан қўрқасан? – сўради Алибек.\n— Қўрққаниб йўқ, - деди Тоштемир. – айтиб бўлмайди, қандайдир тасодиф билан биримиз тушиб қолсак ҳам бошқаларни сотмаси, демоқчиман.\n— Сен қўрқаяпсан, - деди Алибек аччиқланиб. – Шу ҳолинг билан нима қилардинг бизни чалғитиб.\n— Э-э, - деб Тоштемир бир неча дақиқа Алибекка тикилди-да, - юринглар, - дея шахд билан жўнади. – Ўзимизбопларидан топайлик.\nАлибекка қолса, биринчидуч келганни шартта ёқасидан олса, пулингни чиқар деса, чиқармаса уриб-сўкиб тортиб олса. Аммо Тоштемир бунга рухсат бермади. «Мендан берухсат иш қилманглар», деб уқтирди. Келишув бўйича Тоштемир бир ўзи бориб биттасини ушлайди, иккови изма-из кузатиб боради. Иложини топса, Тоштемирнинг бир ўзи эплайди. Йўқса, олдин Лапас, кейин Алибек билмаган киши бўлиб, боришади-да, Тоштемир билан қуюқ сўрашишади, токи у бола Тоштемирнинг одамлари атрофида кўп эканлигини англаб етсин, хуллас, кейин вазиятга қараб иш тутилаверади.\nТоштемир ўн беш-ўн олти ёшлардаги, боши устара билан қирилган, оқ сурп кўйлаги этагининг ярми шимидан чиқиб, осилиб турган, ғирт қишлоқининг яқинига борди:\n— Ие, ассалому алайкум, жўра! – сўради Тоштемир. – Қаердансан?\n— Ўроқлидан. – Бола ниманидир сезиб, қўрқа бошлади, ташвишга тушди, кўзлари аланг-жаланг бўлиб, бурилиб кетмоқчи бўлди.\n— Тўхта, жўра! – Тоштемир бирдан дўқ урди. – Сигаретдан чўз! Нимага салом берсам алик олмайсан?\n— Сигаретим йўқ,, -деди бола, бир зумда ранги оқариб, титраганча Тоштемирнинг икки кўкрак чўнтагидаги икки қути сигаретага қараб оларкан.\nТоштемир болани қўлтиқлаб олди.\n— Жўра, қочишга уринма, ўзингга қийин бўлади. Тушундингми?\n— Ие, байрамларинг билан! Қандайсизлар? – ҳеч нарса билмаган киши бўлиб, Лапас улар билан кўришиб ўтиб кетди.\n— Кўрдингми? – деди Тоштемир. – Гап бундай, тўғрисини айт, киссангда неча пулинг бор? Тўғрисини айтсанг ярмисини оламиз.\n— Ҳей, лектсия қисқароқ бўлсин! – Орқадан Алибекнинг бетоқат овози эшитилди.\nТоштемир муштини орқага қилиб, узоқроқ тур, деган ишорани қилди.\n— Уч сўм!\nБола читта уч сўмликни чиқарди. Тоштемир ўйланиб туриб, болани кафенинг буфетига етаклаб бориб, бир шиша лимонад олишди. Чидолмаган Алибек Лапасни бошлаб етиб келди. Унда ғалаба нашъасини тезроқ суриш иштиёқи жуда кучли эди.\n— Икки сўмини ол, - деди Алибек, кўзлари ёниб. – Вижиллашиб ўтирасанми?\n— Ярмига келишгандикку, - деди Лапас тўнғиллаб. – Болага жабр қилмайлик-да!\nБола безовта, бир унга, бир бунга анграйиб турарди.\n— Аралашманглар, дегандан кейин нима қиласизлар гапни кўпайтириб, - деди Тоштемир ва болага ўгирилди. Бор, жўра, эллик тийинга битта сигарета олиб кел, ора очиқ бўлади. – Бола буфетга кетди, Тоштемир Алибекни койиди. – Бунча очкўз бўлмасанг. Келишдикми, келишдик. Чақирмасам, аралашманглар.\n— Менам шуни айтдим, - деди Лапас жонланиб.\nАлибекка пулдан ҳам кўпроқ саргузаштнинг ўзи сеҳрлироқ, мароқлироқ туюлар, бу ишларни тез-тез бажаргиси келар, Тоштемирнинг узундан-узоқ музокараларига тоқат қила олмаётган эди.Ахир байрам икки-уч соатда ўтиб кетади. Иложи борича кўпроқ болани тунаш керак. Бу аҳволда ҳеч нарсага улгуришмайди. Бола сигарета олиб келди. Тоштемир унга ярим стакан лимонад тутди. Ичмайман, деганди, мажбуран ичкизди.\n— Мана, энди пулнинг ярми сеники, ярми меники бўлди, - деди Тоштемир, - мендан хафа эмасмисан?\n— Сенга жавоб. Агар кўча-кўйда яна биров сени ушласа, мен Толикнинг укасиман,де.Сенга инсон зоти яқинлашмайди. Тушундингми?\n— Хўп, Толик ака! – Бола осон ажраётганидан хурсанд бўлиб, узоқлашди.\nУчовлон шу тахлит яна биттасидан бир сўм, иккинчисидан икки ярим сўм ундиришди. Учинчиси уларни роса овора қилди. Гапдон экан. «Майли, сизларнинг қўлингиздаги одамман, нима қилсаларингиз ўзларингиз биласизлар, лекин бир тийин ҳам пулим қолмади», деб туриб олди. Охири у ҳам Алибекнинг бир мушидан сўнг ажради. Икковининг мулойимлигига Алибекнинг жаҳли чиқарди: «Бизлар қароқчилик қиляпмиз, ҳақиқий қароқчилардай ишлайлик-да», дерди у. Самарқандда еган калтаклари ҳали эсидан чиққан эмас. Энди аламимдан чиқаман, деса иккови тўғаноқ бўляпти.\nОлдиларида икки бола кетиб борарди. Икковининг ҳам қўлидаги тўрхалталар тўла, бошларида эски қалпоқ, дазмолланмаган кийимлари беўхшов.\n— Эй, тўхтанглар! – деди Тоштемир уларга томон шошилиб, Алибекнинг гапларидан аччиқланиб. Иккови қайрилиб қарашдию, тез юриб кетишди. Тоштемир югурганча биттасини ушлади, икинчиси қочди. Уни Алибек қувди.\n— Нега тўхта деса тўхтамайсан?! – Тоштемир дўқ урди. – Қайси қишлоқдансан?\n— Мен сизларга нима қилдим? Нима қилдим?.. бола зорланди.\n— Нима қилишни кўрсатиб қўяман. Ичак-чавоғингни суғуриб олайми? – Тоштемир кўзларини олайтирди. Лапаснинг кулгиси қистаб, четга ўгирилди.\nБола йиғламоқдан бери бўлиб ерга қаради. Лапаснинг болага раҳми келди, қўй, қийнама, дегандай ишора қилди. Тоштемир болани четга олиб чиқди.\n— Ҳей, йигитмисан ўзи? Бошингни кўтарсангчи! – Тоштемир болани иягидан тутди.\n— Майли, нима десаларинг берай, мени қўйиб юборингизлар. – боланинг тишлари такиллади.\n— Ким у жўранг? – Тоштемир яна қаттиқроқ дўқ урди.\nАлибек яна жиғибийрон бўла бошлади. Тоштемир эҳтиёт шарт, тағин бехосдан болани уриб юбормасин деб, икковининг ўртасига ўтиб олди-да, дўқлашни давом эттирмоқчи бўлаётиб, бояги болага кўзи тушди. У бир милитсионерни бошлаб келарди. Тоштемир: «қоч, мелиса!», дедию, югурди. Лапас ҳам қочганини аниқ кўрди, лекин Алибекни билмади.\nБола эса ошкора йиғлаб юборди.\n"http://www.kutubxona.com/wiki/index.php?title=Abulqosim_Mamarasulov._Qaroqchilar_(hikoya)_/_Kiril&oldid=12883" dan olindi


Пойтахтда IV украин ижодиёти халқаро фестивали ўтказилди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nПойтахтда IV украин ижодиёти халқаро фестивали ўтказилди\n«Биз биргамиз, бир оиламиз!» Пойтахтда тўртинчи бор украин ижодиёти халқаро фестивали ўтказилди. У нафақат Украина, балки Қозоғистон, Россия ва Польша вокал-хореографик, рақс ва халқ жамоаларини ўзида жамлади. Улар концерт дастурида иштирок этди. Шунингдек, тадбир доирасида декоратив-амалий санъат кўргазмаси ва Қозоғистонда Ёшлар йилига бағишланган фотоэкспозиция ташкил этилган. Ташкилотчилар сўзига кўра, фестиваль ижтимоий тотувлик ва бирдамлик, республикадаги этнослар маданиятини оммалаштириш бўйича “Маънавий янгиланиш” дастурининг амалдаги татбиғига, шунингдек, Қозоғистон ва Украина ўртасидаги икки тарафлама ҳамкорликни кенгайтиришга йўналтирилган.\nЛЮБОВЬ КЛИМЕНКО, ФЕСТИВАЛЬ ИШТИРОКЧИСИ:\n- Биз қозоқ қўшиқларини ҳам куйлаймиз, турли қўшиқларни ўрганамиз, айтамиз. Ўйлаймизки, биз ажралмаймиз, чиндан ҳам ҳаммамиз катта бир оиламиз. Бу жуда ёқимли, истардимки, ёшлар буни кўрса, тингласа. Ёш қизлар украин либосларини кийиб тургани завқ беради, муҳими, бу ерда бутун бир миллийлик бор.\nИВАН КУЛЕБА, УКРАИНАНИНГ ҚР ДАГИ ФАВҚУЛОДДА ВА МУХТОР ЭЛЧИСИ:\n- Қозоғистон ҳудудида бизнинг 19 та бирлашмамиз, украинлар жамоат бирлашмаси мавжуд. Украин ташкилотлари бўлмаган бирорта ҳудуд йўқ. Биз, албатта, энг аввало, Қозоғистон халқи ассамблеяси раҳбари Элбоши, Биринчи Президент Нурсултон Абишевичдан бевосита Қозоғистон Халқи ассамблеясида бўлаётган бу ишлар учун миннатдормиз. Бизникилар иқтисодиёт, сиёсат, маданиятнинг барча соҳасида фаолият юритади, украинларнинг фаол иштирокига доир мисоллар жуда кўп.


08.04.2019 10:10 0 168\nШу кунларда мамлакатимизга Ҳиндистон ва Бангладешнинг текстиль, фармацевтика, соғлиқни сақлаш, логистика ва бошқа йўналишларга ихтисослашган компаниялари вакилларидан иборат делегациялар ташрифлари амалга оширилмоқда. Бу ҳақда «Xabar.uz»га Ўзбекистоннинг Ҳиндистондаги элчихонаси хабар берди.\nХорижлик ишбилармонларнинг бир гуруҳи 5-6 апрель кунлари Наманган, 7-8 апрель кунлари Андижон вилоятига келдилар.\nТашриф давомида хорижий тадбиркорлар вилоят ҳокимлари қабулида бўлиб самарали музокаралар ўтказишган. Бундан ташқари делегация аъзолари вилоятлар ҳудудларига, ишлаб чиқариш корхоналарига бориб, жойлардаги шарт-шароитлар билан яқиндан танишишди.\nНаманган вилоятида шифохона ташкил қилиш ва текстиль йўналишларида қўшма лойиҳалар амалга ошириш бўйича бирламчи келишувларга эришилди.\nАндижон вилоятида ташкил этилган Ўзбекистон-Ҳиндистон фармацевтика йўналишига ихтисослашган Эркин Иқтисодий зонасидаги қўшма лойиҳаларнинг бугунги ҳолати ва истиқболдаги режалар муҳокама қилинди.\nИшбилармонларнинг Ўзбекистон бўйлаб ташрифи давом этмоқда.\nҚайд этилишича, бир неча кунлардан сўнг яна бир гуруҳ ҳиндистонлик тадбиркорларнинг Андижон ва Наманган вилоятларига келиши кутилмоқда.\nАндижон Бангладеш Ҳиндистон Наманган тадбиркор\nЖамият 31/05, 19:06


Бангладеш фуқароси телефон рақамини кўрсатган фильм муаллифларини судга бердиHaqida.net\nHome Dunyo Бангладеш фуқароси телефон рақамини кўрсатган фильм муаллифларини судга берди\nБангладеш фуқароси телефон рақамини кўрсатган фильм муаллифларини судга берди\nБангладешлик авторикша Ижажул Миа (Ijajul Mia) «Сиёсатчилар» фильмининг актёри, режиссёри ва продюсери Шакиб Хон устидан судга мурожаат қилди. Гап шундаки, Шакиб тасвирга олиш жараёнида Ижажул телефон рақамидан фойдаланган. Мианинг сўзларига кўра, у хон мухлисаларидан юзлаб телефон қўнғироқларини олган ва бу деярли унинг ҳаётини барбод қилаёзган.\n«Сиёсатчилар» фильми июнь ойида катта экранларга чиқди. Унда Хон қаҳрамони севгилисига ўз телефон рақамини беради. Маълум бўлишича, ана шу рақам Миага тегишли бўлган. Ўшандан бери унга актёр мухлисалари қўнғироқ қилиб, Хон билан суҳбатлашатганига ишонган ҳолда ҳеч бўлмаса 1-2 дақиқа суҳбатлашишни сўраб, ҳоли-жонига қўйишмайди. Аёллардан бири унинг қаерда яшашини билиб олгач, 500 км узоқдан учрашувга ҳам келган, деб ёзади AFP.\nМианинг сўзларига кўра, унинг рафиқаси уйни тарк этишни сўраб, ажралишини айтган. У эса телефон рақамини ўзгартирса, бизнеси ва мижозларини йўқотишидан хавотирда. Фильмга унинг телефон рақами қандай қилиб тушиб қолганидан у бехабарлигини таъкидлайди.\nМиа 29 октябрда судга мурожаат қилган бўлиб, 60,9 минг доллар товон пули ундириш ниятида. Адвокатининг айтишича, туман суди судьяси унинг аризасини «қабул қилишга шошилмаган».\nСудья мухлисаларнинг қўнғироқлари ҳақиқатдан ҳам авторикшанинг ҳаётини барбод қилишига оз қолгани тўғрисидаги фактни текширишни талаб қилган.\nЎзбекистон ФВВ кучли шамол ҳақида огоҳлантирди


Байден Украинага келиши керак деб ҳисоблаётган Зеленский, 1,7 млрд аҳолига таҳдид солаётган қашшоқлик, Британия шаҳзодасининг мурожаати – Bugun.uz\nЖаҳон - 22:02 · 17.04.2022\nБайден Украинага келиши керак деб ҳисоблаётган Зеленский, 1,7 млрд аҳолига таҳдид солаётган қашшоқлик, Британия шаҳзодасининг мурожаати\nРоссия қўшинларининг Украина ҳудудларига бостириб кириши ортидан бошланган уруш 24 февралдан буён давом этмоқда. Қуйида 17 апрель куни содир бўлган мазкур можарога алоқадор асосий янгиликларни тақдим этамиз.\nБайден Украинага келиши керак деб ҳисоблаётган Зеленский\nУкраина президенти Владимир Зеленский америкалик ҳамкасби Жо Байден Украинага ташриф буюриши керак деб ҳисобламоқда. У бу фикрини «CNN» телеканалига берган интервьюсида билдирди.\n«Байденнинг Украинага ташриф буюришини хоҳлайсизми?» — деган саволга Зеленский ижобий жавоб берган. «Ўйлайманки, у келади. Албатта, бу унинг қарори ва хавфсизлик билан боғлиқ вазиятдан келиб чиққан ҳолда қабул қилинади. Лекин менимча, у АҚШ президенти сифатида бу ерга келиб, ҳаммасини ўз кўзи билан кўриши керак», — деб таъкидлаган Украина раҳбари.\n1,7 млрд аҳолига таҳдид солаётган қашшоқлик\nУкраинадаги можаро ривожланаётган мамлакатларга нисбатан «жимгина ҳужум» бўлиб, 1,7 миллиард одамни қашшоқликка солиш билан таҳдид қилмоқда. Бу фикрни БМТ Бош котиби Антониу Гутерриш Чехиянинг « Seznam Zpravy» интернет нашрига берган эксклюзив шарҳида билдирди.\n«Украинадаги ҳарбий можаро дунёнинг ривожланаётган мамлакатларига нисбатан ҳужумнинг бошланишига айланди. Инқироз 1,7 миллиард одамни ўз ичига олиши мумкин, яъни инсониятнинг бешдан биридан кўпроғи қашшоқлик ва очарчиликка дучор бўлади. Бундай ҳолат сўнгги ўн йилликлар давомида бўлмаган», — дейди БМТ бош котиби.\nКелтирилишича, Россия ва Украинада буғдой, арпанинг 30 фоизи, маккажўхорининг 20 фоизи, кунгабоқар ёғининг эса ярмидан кўпи ишлаб чиқарилади. Бу давлатлар томонидан жаҳон бозорига етказиб берилаётган қишлоқ хўжалиги маҳсулотлари сайёранинг энг камбағал аҳолиси учун асосий озиқ-овқат манбаси ҳисобланади. Африканинг иқтисодий жиҳатдан кам ривожланган 45 мамлакати томонидан импорт қилинадиган буғдойнинг учдан биридан кўпроғи Россия ва Украина далаларида ўсади.\nБритания шаҳзодасининг мурожаати\nБритания тахти вориси, Уэльс шаҳзодаси Чарльз халққа Пасха байрами муносабати билан қилган мурожаатида можаролардан қочган одамларнинг тақдирини эслашга чақирди ва Украинадан желган қочқинларни қабул қилган қироллик халқига миннатдорчилик билдирди. Мурожаат матни Букингем саройи матбуот хизмати томонидан тарқатилди.\n«Бугунги кунда ўз уйини ташлаб кетишга мажбур бўлган, нотинч жойлардан қочиб ҳолдан тойган, ўтмишдан сарғайиб, келажакка қўрқиб қараётган миллионлаб одамлар меҳмондўстликка, дам олишга ва бошқаларнинг меҳрига муҳтож. Мен уларнинг баъзилари билан шахсан учрашдим ва ўз ватанини ташлаб, ватанидан узоққа бошпана излашга мажбур қилган фожиали воқеалар ҳақидаги ҳикояларини тингладим. Муҳтожларга бошпана бериш учун қанчадан-қанча инсонлар ўз уйларининг эшикларини очиб, ўз вақтлари ва имкониятларини аямаётган инсонларни кўриш жуда қувонарлидир», — дейди шаҳзода.\nРоссия билан 10 йил жанг қилиши мумкин бўлган Украина\nУкраина ўз ҳудудларидан воз кеча олмайди. Владимир Зеленский Россия билан музокаралар истиқболлари ҳақидаги саволга айнан шунадй жавоб берди.\n«Биз ҳудудимизни бера олмаймиз, лекин Россия билан қандайдир мулоқот усулини топишимиз керак. Агар улар бунга қодир бўлса, биз тайёрмиз. Агар гаплашиш имкони бўлса, гаплашамиз, лекин Россия ультиматуми асосида эмас. Бу бизга нисбатан муносабат масаласи», — дейди президент.\nДавлат раҳбарининг айтишича, мулоқот қанчалик тез содир бўлса, шунча кам одам ҳалок бўлади, бироқ муносабатларда бошқа натижа ҳам бўлиши мумкин. «Россия билан ҳатто 10 йил ҳам кураша оламиз», — дея қўшимча қилган у.


16 January 2022 11:15\nTASHKENT. Kazinform - Ўзбекистонга «омикрон»нинг кириб келиши билан боғлиқ салбий ҳолатларнинг олдини олиш мақсадида Тошкент шаҳрининг 12 та туманида 1 тадан махсус поликлиникалар фаолияти йўлга қўйилди. Бу ҳақда Kazinform UzАга таяниб хабар беради.\nМаълум қилинишича, тиббий-санитария муассасалари ва хизмат кўрсатиш йўналиши яқин бўлган 4 та диспансер ҳамда 8 та оилавий поликлиника биносида иш бошлаган мазкур муассасалар аҳолига ҳар куни 24 соат давомида хизмат кўрсатади. Ҳар бир муассасага шифокорлар билан бир қаторда, тиббиёт олий ўқув юртларининг етакчи мутахассислари ҳам жалб қилинган.\nБеморларга шошилинч тиббий ёрдам кўрсатиш мақсадида ушбу поликлиникалар рентген, кислород конденсаторлари, пульсоксиметр, ПЗР-тест, зарур дори-дармонлар, сарфлов материаллари, дезинфекцияловчи эритмалар билан таъминланган.\nЎР ССВ Матбуот хизматига кўра, мурожаат қилган беморлар оғирлик даражасига кўра сараланиб, аҳволи енгил фуқароларга уйда даволанишлари учун зарур тавсия ва коронавирусга қарши дори-дармонлар бўлган «COVID-box»лар берилади. Беморнинг аҳволи оғир бўлса, зудлик билан махсус шифохонага юборилади.\nБундан ташқари, коронавирус касаллигига қарши эмлаш ишларини самарали олиб бориш мақсадида Тошкентдаги 12 та кўп тармоқли ва 66 та оилавий поликлиникаларда махсус мобиль бригадалар фаолияти ҳам йўлга қўйилган.\nKeywords: Тиббиёт, Марказий Осиё,


Сенатор Мираброр Усмонов кома ҳолатида. Нима бўлди?.. - 14 Марта 2019 - www.SheJoT.CoM\nГлавная » 2019 » Март » 14 » Сенатор Мираброр Усмонов кома ҳолатида. Нима бўлди?..\nСенатор Мираброр Усмонов кома ҳолатида. Нима бўлди?..\nСенатор 12 март куни хусусий клиникалардан бирининг жонлантириш бўлимига ётқизилган. Ҳозирги пайтда кома ҳолатида экани маълум қилинган. Айтишларича, у ўпка ва нафас йўллари хасталигининг қайталаниши туфайли оғир аҳволга тушиб қолган. Шунга қарамай, аниқ ташҳис эълон қилинмаган.\nЭслатиб ўтамиз, Мираброр Усмонов 2006-2017 йиллар оралиғида Ўзбекистон футбол федерациясини бошқарган. 2005 йилдан Олий Мажлис Сенати аъзоси ҳисобланади.


“Бошқаларни ҳукм қилманглар, сиз ҳам маҳкум бўлмайсиз.\nСизлар қандай ҳукм қилсангиз, сизга ҳам шундай ҳукм ўтказилади. Сизлар қандай ўлчов билан ўлчасангиз, сизга ҳам шундай ўлчов татбиқ этилади.\nНега сен биродаринг кўзидаги чўпни кўрасану, лекин ўз кўзингдаги ходани сезмайсан?\nСенинг кўзингда хода бор экан, қандай қилиб биродарингга: “Кел, кўзингдаги чўпни чиқариб олай”, – дейсан?\nЭй иккиюзламачи! Олдин ўз кўзингдан ходани чиқариб ол, кейин биродаринг кўзидан чўпни қандай чиқармоқ учун кўзинг очилади.\nМуқаддас бўлган нарсани итларга берманг, марваридларингизни чўчқалар олдига ташламанг. Тағин буларни оёқ-ости қилиб, сўнгра ўзингизни тилка-пора қилмасинлар!”\n“Сўраб туринг, сизга берилади. Излаб туринг, топасизлар. Тақиллатиб туринг, сизга очилади.\nЧунки ҳар бир сўраган олар, излаган топар, тақиллатганга эшик очилар.\nОрангизда бир кимса борми, ўғли ундан нон сўраганда, унга тош берса?\nЁки балиқ сўраганда, унга илон берса?\nСизлар ёвуз бўла туриб, болаларингизга яхши ҳадялар беришни билсангиз, боз устига осмондаги Отангиз Ундан сўраганларга мўл-кўл неъматни беради!\nОдамлар сизга қандай муомала қилишларини истасангиз, сиз ҳам уларга шундай муомалада бўлинг. Таврот ва пайғамбарлар таълимотининг мағзи шундадир”.\n“Тор эшикдан киринглар! Чунки ҳалокатга элтувчи йўл кўп энли, дарвозаси эса кенгдир. Ана, шу томон юраётганлар кўп.\nҲаёт сари элтувчи йўл эса танг, эшиги жуда тордир. Бу йўлни топадиганлар оз”.\n“Сохта пайғамбарлардан эҳтиёт бўлинглар! Улар сизнинг олдингизга қўй кийимида келадилар, лекин ичларидан йиртқич бўрилардир.\nУларни меваларидан билиб оласизлар. Тиканакдан узум, ёки янтоқдан анжир теришармикан?\nҲар бир яхши дарахт яхши мева берар, ёмон дарахт эса ёмон мева берар.\nЯхши дарахт ёмон мева беролмас, ёмон дарахт ҳам яхши мева беролмас.\nЯхши мева бермайдиган ҳар бир дарахт эса кесилиб, оловга ташланади.\nШундай қилиб, сохта пайғамбарларни меваларидан билиб оласизлар.\nМени “Ё Раббий, ё Раббий” деб чақиргани билан ҳар бир одам Осмон Шоҳлигига киравермайди. Бунга осмондаги Отамнинг иродасини бажо келтирувчигина эришади.\nҚиёмат кунида кўплар Менга: “Ё Раббий, ё Раббий, бизлар Сенинг номинг билан башорат қилмадикми? Сенинг номинг билан жинларни қувиб чиқармадикми? Сенинг номинг билан кўпгина мўъжизалар яратмадикми?” – дейдилар.\nЎша вақтда Мен уларнинг юзига қараб: Мен сизларни ҳеч қачон таниган эмасман. Эй бадкирдорлар, Менинг олдимдан кетинглар! – дейман”.\n“Энди ким Менинг бу сўзларимни эшитиб, уларни бажо келтирса, уни ўз уйини тош устига қурган фаросатли одамга ўхшатаман.\nЁмғир ёғиб, селлар тошиб, шамоллар эсиб, у уйни босиб қолибди. Лекин тош устига ўрнатилгани учун қуламабди.\nБироқ ким Менинг бу сўзларимни эшитиб, уларни бажо келтирмаса, ўз уйини қум устига қурган фаросатсиз одамга ўхшайди.\nЁмғир ёғиб, селлар тошиб, шамоллар эсиб, у уйни босиб қолибди. Уй эса қулаб, ер билан яксон бўлибди”.\nИсо бу сўзларни айтиб бўлгандан кейин, халойиқ Унинг таълимотига ҳайрон қолди.\nЧунки Исо уларга уламолар ва фарзийлар каби эмас, балки қудратли куч эгасидай таъсирчан таълим берар эди.


Йод етишмаяптими? Саратондан эҳтиёт бўлинг!\nЙод инсон саломатлиги учун энг муҳим микроэлементлардан биридир. Унинг таркиби аъзоларнинг ўсиши ва ривожланиши, турли тизимларнинг ишлаши, метаболизм учун катта аҳамиятга эга.\nОрганизмимизда барча жараёнлар турли микроэлементлар иштирокида кимёвий реакциялар ҳисобига амалга ошади, шу жумладан, қалқонсимон без фаолияти ҳам. Унинг учун энг муҳими йоднинг етарли миқдорда бўлишидир.\nЙод етишмаслиги миянинг ишида муаммоларни келтириб чиқаради, иш фаолиятини пасайтиради, чарчоқни кучайтиради ва турли патологияларни ривожлантиради. Кам миқдордаги йод қалқонсимон без функцияси ва актив бўлмаган бирламчи Т4 гормонининг пасайишига олиб келади, кейин эса субклиник гипотиреознинг ривожланиши келиб чиқади. Кейинги бузилишлар оқибатида энергия миқдори ва метаболик жараёнлар тезлигининг пасайиши, вазннинг ортиши, суюқлик тўпланиши кузатилади.\nОрганизмда йод етишмаслиги қандай намоён бўлади?\nсовуққа сезувчанликнинг ортиши;\nишлаш қобилияти ва эътиборнинг пасайиши;\nболаларда жисмоний ва ақлий ривожланишнинг пасайиши;\nтерининг қуриши, дерматологик касалликларга сезувчанлик ошиши;\nкўп миқдорда соч тўкилиши;\nқалқонсимон без касалликлари, унинг катталашиши, гормонлар етишмаслиги;\nкўриш ва эшитиш қобилияти пасаяди;\nовқат ҳазм қилиш тизимида ўзгаришлар;\nтана вазнида кескин ўзгаришлар;\nозиқ-овқат маҳсулотларига аллергик реакция;\nҳайз бузилиши. Жинсий фаолликнинг пасайиши.\nҚалқонсимон гормонлар синтези учун танага йод керак. Улар моддалар алмашинувига, истеъмол қилинадиган овқатдан энергия ишлаб чиқаришга, организмнинг терморегуляциясига, айрим витаминларнинг сўрилиш тезлигига таъсир қилади.\nҚалқонсимон без томонидан ишлаб чиқарилган гормонлар барча ички органларнинг ўсиши ва тўғри ривожланиши учун жавобгардир. Улар ҳомиладорлик ва лактация даврида болалар, ўсмирлар ва аёллар учун жуда муҳим рол ўйнайди. Касалликлар ривожланишининг олдини олиш учун етарли йод олиш муҳимдир.\nБундан ташқари, танадаги йод ҳужайраларга кислород етказиб бериш тезлигини оширади. Мия фаолиятига фойдали таъсир кўрсатади, ортиқча ёғнинг эришига ёрдам беради, терининг ҳолатини яхшилайди, тиш, соч ва тирноқларни мустаҳкамлайди.\nЙод нафақат қалқонсимон без, балки қуйидаги аъзолар фаолиятида ҳам катта ўрин эгаллайди:\nЙод етишмаслиги мастопатия ва кўкрак бези саратонини келтириб чиқарувчи сабабларидан бири ҳисобланади;\nйод тухумдонлар ва простата бези фаолиятида;\nошқозон-ичак йўли шиллиқ қавати;\nошқозон ости бези;\nлейкоцитлар ( иммун тизими фаолияти вирус ва бактериялардан ҳимоя) учун керак.\nДенгиз маҳсулотлари: ёғли балиқ, яшил ёки жигарранг сув ўтлари, қисқичбақалар, моллюскалар.\nОқсил маҳсулотлари: сут, жигар, товуқ тухуми.\nСабзавотлар: карам, пиёз, сабзи, шовул (отқулоқ).\nВояга етган соғлом танада 20-50 мг йод бўлиши керак. Кунига микроэлементга бўлган эҳтиёжни қондириш учун 150 дан 300мкг.гача йод истеъмол қилиш тавсия этилади. Ҳомиладорлик ва лактация даврида энг кам миқдор 175-200мкг.ни ташкил қилади.


ОЗАПЕКС – medu.uz – Дорилар ҳақида маълумотлар ўзбек тилида\nHome Йўриқномалар ОЗАПЕКС\nОЗАПЕКС, 5 мг дан шимиш учун таблеткалар\nОЗАПЕКС 10 мг дан шимиш учун таблеткалар\nОЗАПЕКС 15 мг дан шимиш учун таблеткалар\nОЗАПЕКС 20 мг дан шимиш учун таблеткалар\nУшбу препаратни қўллашдан олдин бу илова-варақани диққат билан ўқиб чиқинг, чунки у Сиз учун муҳим маълумот сақлайди.\nУшбу илова-варақани сақлаб қўйинг. Эҳтимол, Сизга уни яна ўқиб чиқиш керак бўлиши мумкин.\nАгар Сизда бирон-бир саволлар бўлса, шифокорингиздан ёки фармацевтдан сўранг.\nУшбу препарат шахсан Сизга буюрилган. Уни бошқа шахсларга берманг. У ҳатто агар касалликнинг Сиздаги белгилари кузатилса ҳам, зарар етказиши мумкин.\nБирон-бир ножўя реакциялар ривожланган ёки чуқурлашган ҳолатларда шифокорингиз, фармацевт ёки ҳамширага мурожаат этинг. Уларга ушбу илова-варақада санаб ўтилмаган кузатилиши мумкин бўлган ҳар қандай ножўя реакциялар киради. 4-бўлимга қаранг.\nОЗАПЕКС нима ва у нима учун қўлланади\nСиз ОЗАПЕКС ни қўллашни бошлашдан олдин нималарни билишингиз керак\nОЗАПЕКС қандай қўлланади\nОЗАПЕКС қандай сақланади\nОЗАПЕКС антипсихотик препаратлар деб номланувчи дори препаратлари гуруҳига мансуб.\nОЗАПЕКС эшитиш, кўриш ёки ҳид билиш галлюцинациялари, янглиш тахминлар, одатдаги бўлмаган шубҳаланиш ва алоҳидаланиш каби симптомларга эга касалликларни даволаш учун қўлланади. Бу касалликлар билан хасталанган одамларда шунингдек депрессия, хавотирлик ёки зўриқиш кузатилиши мумкин.\nОЗАПЕКС хурсандлик ҳисси, ортиқча энергия, уйқуга одатдагидан камроқ талаб, фикрларни тез ўзгариши билан кечувчи жуда тез нутқ ва баъзида яққол таъсирланиш каби симптомларга эга касалликларни даволаш учун қўлланади. У шунингдек ушбу касалликлар билан боғлиқ иш қобилиятини йўқотилишига олиб келувчи жуда яхши ёки жуда ёмон (депрессив) кайфият хуружларини олдини олувчи кайфиятни барқарорлаштирувчи восита ҳисобланади.\nОЗАПЕКС ни қабул қилманг, агар:\nСизда оланзапинга ёки ОЗАПЕКС препаратининг ҳар қандай бошқа компонентларига (6-бўлимда келтирилган) аллергия бўлса. Аллергик реакция тошма, қичишиш, юзни шиши, лабларни шиши ёки ҳансираш билан намоён бўлиши мумкин. Агар Сизда шундайлар кузатилса, бу ҳақида шифокорингизга хабар беринг;\nагар Сизда аввал глаукоманинг (кўз ички босимини ошиши) айрим шакллари каби кўз касалликлари аниқланган бўлса.\nОЗАПЕКС ни қабул қилишдан олдин Сиз шифокорингиз, фармацевт ёки ҳамшира билан маслаҳатлашишингиз керак.\nБундай типдаги дори препаратлари одатдаги бўлмаган ҳаракатлар, айниқса юз ёки тилнинг ҳаракатларини чақириши мумкин. Агар ОЗАПЕКС ни қабул қилгандан кейин улар пайдо бўлган бўлса, бу ҳақида шифокорингизга хабар беринг.\nБундай типдаги дори препаратлари жуда кам ҳолларда тана ҳароратини ошиши, нафас олишни тезлашиши, кўп терлаш, мушаклар ригидлиги ва ҳолсизлик ёки уйқучанликни бирга келишини чақиради. Агар бу юз берса, дарҳол шифокор билан боғланинг.\nДеменцияси бўлган кекса ёшдаги пациентларда ОЗАПЕКС ни қўллаш тавсия этилмайди, чунки у жиддий ножўя реакциялар чақириши мумкин.\nАгар Сизда ёки бирон-бир қариндошингизда аввал тромб ҳосил бўлиши кузатилган бўлса, чунки бу турдаги дори препаратларини қўллаш тромблар ҳосил бўлиши билан боғлиқ бўлган.\nОЗАПЕКС қабул қилаётган пациентларда тана вазнини ошиши кузатилган. Сиз ва шифокорингиз тана вазнингизни мунтазам назорат қилишингиз керак.\nОЗАПЕКС қабул қилаётган пациентларда қонда глюкоза ва ёғлар (триглицеридлар ва холестерин) нинг юқори даражалари кузатилган. Шифокорингиз ОЗАПЕКС препарати билан даволашни бошлашдан олдин ва даволаш вақтида мунтазам қонда глюкоза ва айрим ёғларнинг даражасини текшириш учун қон таҳлилини ўтказиши керак.\nАгар Сизда қуйида санаб ўтилган касалликлардан биронтаси бўлса, иложи борича тезроқ шифокорингизга хабар беринг:\nЖигар ёки буйрак касалликлари\nИчак тутилиши (паралитик ичак тутилиши)\nИнсульт ёки микроинсульт (инсультнинг вақтинча симптомлари)\nАгар Сизда деменция бўлса, Сизь ёки Сизни парваришлаётган шахс/Сизнинг қариндошингиз, Сизда қачонлардир инсульт ёки микроинсульт бўлганлиги ҳақида шифокорга хабар бериши керак.\nАгар Сиз 65 ёшдан ошган бўлсангиз, одатдаги эҳтиёткорлик чораси сифатида шифокор Сизнинг артериал босимингизни текширади.\nОЗАПЕКС 18 ёшдан кичик пациентлар учун мўлжалланмаган.\nБошқа дори препаратлари ва ОЗАПЕКС\nОЗАПЕКС ни қўллаш вақтида бош дори препаратлари фақат шифокор рухсати билан қабул қилиш мумкин. ОЗАПЕКС ни антидепрессантлар ёки хавотирликни даволаш учун ёки уйқуга кетишга ёрдам берувчи (транквилизаторлар) дори вори препарат билан мажмуада қўлланилганда Сиз уйқучанлик ҳис қилишингиз мумкин.\nАгар Сиз флувоксамин (антидепрессант) ёки ципрофлоксацин (антибиотик) қўллаётган бўлсангиз, бу ҳақида шифокорингизга хабар беришингиз керак, чунки ОЗАПЕКС нинг дозасини ўзгартириш керак бўлиши мумкин.\nАгар Сиз бирон-бир дори препаратларини, шу жумладан рецептсиз бериладиган препаратларни қабул қилаётган ёки яқинда қабул қилган бўлсангиз, бу ҳақида шифокорингизга хабар беринг. Бу айниқса Паркинсон касаллигини даволаш учун дори препаратларига тааллуқли.\nОЗАПЕКС ни овқат ва ичимликлар билан қабул қилиш\nОЗАПЕКС ни қўллаганда алкоголь истеъмол қилиш тақиқланади, чунки ОЗАПЕКС алкоголь билан бирга уйқучанлик чақириши мумкин.\nАгар Сиз ҳомиладор бўлсангиз ёки бола эмизсангиз, ҳомиладорман деб тахмин қилсангиз ёки ҳомиладор бўлишни режалаштираётган бўлсангиз, ушбу дори препаратини қўллашдан олдин шифокор билан маслаҳатлашинг. Сиз ҳомиладорлик вақтида шифокор билан маслаҳатлашмасдан бу дори препаратини қўлламаслигингиз керак. Сиз эмизиш даврида бу дори препаратини қўлламаслигингиз керак, чунки ОЗАПЕКС нинг оз миқдори кўкрак сутига ўтиши мумкин.\nОналари ҳомиладорликнинг сўнгги уч ойлигида (ҳомиладорликнинг охирги уч ойлиги) ОЗАПЕКС қабул қилган янги туғилган чақалоқларда қуйидаги симптомлар кузатилиши мумкин: қалтираш, мушакларнинг ригидлиги/кучсизлиги, уйқучанлик, ажитация, нафас олишни бузилишлари ва эмизиш билан муаммолар. Агар Сизнинг болангизда ушбу симптомлардан биронтаси кузатилса, Сиз шифокор билан боғланишингиз керак.\nТранспорт воситаларини бошқариш ёки бошқа механизмлар билан ишлаш\nОЗАПЕКС ни қўллаганда уйқучанлик ривожланиши хавфи мавжуд. Бундай ҳолларда Сиз транспорт воситаларини бошқаришингиз ёки бошқа механизмлар билан ишлашингиз мумкин эмас. Бу ҳақида шифокорга хабар беринг.\nОЗАПЕКС лактоза сақлайди\nАгар шифокор Сизга Сизда айрим қандларни ўзлаштираолмаслик борлигини айтган бўлса, ушбу дори препаратини қўллашдан олдин шифокор билан маслаҳатлашинг.\nОЗАПЕКС қандай қабул қилинади\nУшбу дори препаратини ҳар доим шифокор кўрсатмаларига риоя қилган ҳолда қабул қилиш керак. Агар Сизга гумонлар бўлса, шифокор ёки фармацевт билан маслаҳатлашинг.\nШифокорингиз Сизга ОЗАПЕКС нинг нечта таблеткасини ва қанча давомийликда қабул қилишингизни айтади. ОЗАПЕКС нинг сутклик дозаси 5 мг дан 20 мг гачани ташкил этади. Агар Сизнинг симптомларинингиз такроран пайдо бўлса, бу ҳақида шифокорга хабар беринг, лекин ОЗАПЕКС ни қўллашни тўхтатманг, шифокор буни айтган ҳолатлардан ташқари.\nСиз ОЗАПЕКС таблеткаларини шифокор кўрсатмалари бўйича кунига бир марта қабул қилишингиз керак. Таблеткаларни ҳар куни, куннинг бир вақтда қабул қилишга ҳаракат қилинг. Сиз уларни овқатланиш вақтида ёки овқатланишдан қатъий назар қабул қилаётганлигингиз муҳим эмас. ОЗАПЕКС таблеткалари шимиш учун мўлжалланган.\nОЗАПЕКС таблеткалари жуда мўрт, шунинг учун у билан эҳтиёткорлик билан муомала қилиш керак. Нам қўллар билан таблеткани ушламанг, чунки у бўлиниб кетиши мумкин.\n1 ва 2. Блистернинг четларидан ушланг.\nТаблеткани эҳтиёткорлик билан сиқиб чиқаринг.\nТаблеткани оғизга ташланг. У оғизда эриб кетади ва уни осон ютиб юбориш мумкин.\nСиз шунингдек таблеткани бир стакан ёки пиёла сув, апельсин шарбати, олма шарбати, сут ёки кофега солишингиз ва аралаштиришингиз мумкин. Айрим ичимликлар билан аралаштирилганда аралашманинг ранги ўзгариши ва хира бўлиши мумкин. Аралаштирилгандан кейин дарҳол қабул қилинг.\nАгар Сиз ОЗАПЕКС ни керагидан ортиқ қабул қилган бўлсангиз\nОЗАПЕКС ни керагидан ортиқ қабул қилган пациентларда қуйидаги симптомлар: юрак уришини тезлашиши, ажитация/тажавузкорлик, нутқни бузилиши, одатдаги бўлмаган ҳаракатлар (айниқса юз ва тилни) ва онг даражасини пасайиши кузатилган. Бошқа симптомлар қуйидагиларни ўз ичига олади: ўткир онг чалкашиши, тутқаноқ хуружлари (тутқаноқ), кома, тана ҳароратини ошиши, нафас олишни тезлашиши, кўп терлаш, мушаклар ригидлиги, ҳолсизлик ёки уйқучанлик, нафас олиш тезлигини секинлашиши, аспирация, артериал босимни ошиши ёки артериал босимни пасайиши, юрак ритмини бузилиши. Дарҳол шифокор билан боғланинг ёки шифохонага мурожаат этинг. Шифокорга таблеткалар ўрамини кўрсатинг.\nАгар Сиз ОЗАПЕКС ни қабул қилишни унутган бўлсангиз\nЭслаган заҳотингиз таблеткани қабул қилинг. Бир кунда иккита доза қабул қилманг.\nАгар Сиз ОЗАПЕКС ни қабул қилишни тўхтатаётган бўлсангиз\nФақат ўзингизни яхши қилганлигингиз учунгина таблеткани қабул қилишни тўхтатманг. ОЗАПЕКС ни шифокор айтганидек қабул қилишни давом эттиришингиз муҳим.\nОЗАПЕКС ни қабул қилишни тўсатдан тўхтатганда кўп терлаш, ухлайолмаслик, тремор, хавотирлик, кўнгил айниши ва қусиш каби симптомлар пайдо бўлиши мумкин. Шифокор даволашни тўлиқ тўхтатишдан олдин дозаси аста-секин камайтиришни тавсия этиши мумкин.\nАгар Сизда ушбу дори препаратини қўллаш юзасидан бирон-бир саволлар бўлса, шифокорингиз ёки фармацевтдан сўранг.\nБарча дори препаратлари каби ушбу дори препарати гарчи ҳаммада ҳам кузатилмасада, ножўя реакциялар чақириши мумкин.\nЖуда тез-тез кузатиладиган ножўя реакциялар: (10 одамдан 1 нафаридан кўпроғида кузатилиши мумкин)\nҚонда пролактин даражасини ошиши\nТез-тез кузатиладиган ножўя реакциялар: (10 одамдан 1 нафаридан камроғида кузатилиши мумкин)\nАйрим қон хужайралари ва қонда ёғ даражасини ўзгариши\nҚонда ва сийдикда глюкоза даражасини ошиши\nЯққолроқ намоён бўлган очлик ҳисси\nМушаклар ригидлиги ёки спазми (шу жумладан кўз олмалари ҳаракати)\nОдатдаги бўлмаган ҳаракатлар (айниқса юз ва тилни)\nКафт, тўпиқ ёки панжаларда шиш пайдо бўлишига олиб келувчи организмда суюқликни тутилиши\nДаволашнинг эрта босқичларида айрим одамларда бош айланиши ёки ҳушдан кетиш (юрак қисқаришлари тезлигини камайиши билан), айниқса ётган ёки ўтирган ҳолатдан турганда кузатилиши мумкин. Одатда бу ўз-ўзидан ўтиб кетади, агар ўтиб кетмаса – бу ҳақида шифокорга хабар беринг.\nЭркаклар ва аёлларда либидони пасайиши ёки эркакларда эректил дисфункция каби жинсий дисфункция\nТез-тез учрамайдиган ножўя реакциялар (100 одамдан 1 нафаридан камроғида кузатилиши мумкин)\nЮрак қисқариш тезлигини пасайиши\nСийдикни тутиб туролмаслик\nҲайзни йўқлиги ёки камайиши\nКўкрак сутини патологик ишлаб чиқариши ёки патологик ўсиши каби эркаклар ва аёлларда сут безларидаги ўзгаришлар\nВеналарда, айниқса оёқ веналарида тромб ҳосил бўлиши (симптомларига оёқни шиши, оғриғи ва қизариш киради), улар кўкракда оғриқ ва нафас олишни қийинлашишини чақириб, қон томирлар орқали ўпкага кўчиши мумкин. Агар Сиз бу симптомлардан биронтасини сезсангиз, дарҳол тиббий ёрдамга мурожаат этинг.\nКузатилиши мумкин бўлган бошқа ножўя реакциялар: мавжуд маълумотлар асосида тез-тезлигини баҳолаб бўлмайди.\nАллергик реакциялар (масалан оғиз бўшлиғи ва томоқни шиши, қичишиш, тошма)\nҚандли диабет ёки кетоацидоз (қон ва сийдикда кетонларни мавжудлиги) ёки кома билан кечувчи қандли диабетни зўрайиши\nНормал тана ҳароратини пасайиши\nТутқаноқ хуружлари, одатда анамнезида тутқаноқ хуружлари (тутқаноқ) бўлганида\nТана ҳароратини ошиши, нафас олишни тезлашиши, кўп терлаш, мушаклар ригидлиги, ҳолсизлик ёки уйқучанликни бирга кузатилиши\nКўз олмаларини айланма ҳаракатини чақирувчи кўз мушаклари спазмлари\nТушунтириб бўлмайдиган тўсатдан ўлим\nҚоринда кучли оғриқ, тана ҳароратини ошиши ва кўнгил айнишини чақирувчи меъда ости безини яллиғланиши\nТери ва кўз склерасини сарғайиши билан намоён бўлувчи жигар касалликлари\nТушунтириб бўлмайдиган оғриқлар билан намоён бўлувчи мушаклар касалликлари\nДавомли ва/ёки оғриқли эрекция.\nОланзапинни деменцияси бўлган кекса ёшдаги пациентларда қўлланилганда инсульт, пневмония, сийдикни тутиб туролмаслик, юқори толиқиш, кўриш галлюцинациялари, тана ҳароратини ошиши, терини қизариши ва юришни бузилишлари кузатилган. Ушбу гуруҳ пациентларида бир нечта ўлим ҳолатлари қайд этилган.\nПаркинсон касаллиги бўлган пациентларда ОЗАПЕКС симптомларни чуқурлаштириши мумкин. Узоқ вақт давомида бу типдаги дори препаратларини қабул қилаётган аёлларда кам ҳолларда кўкрак сути ажрала бошлаган ва уларда ҳайзни кечикиши ёки мунтазам бўлмаган ҳайз цикллари кузатилган. Агар бундай кўриниш сақланиб қолса, бу ҳақида шифокорингизга хабар беринг.\nБирон-бир ножўя реакциялар ривожланган ҳолатларда шифокорингиз, фармацевт ёки ҳамширага хабар беринг. Уларга кузатилиши мумкин бўлган, ушбу илова-варақада кўрсатилмаган ҳар қандай ножўя реакциялар киради. Ножўя реакциялар ҳақида хабар бериб, Сиз ушбу дори препаратининг хавфсизлиги ҳақида кўпроқ маълумот тўплашга ёрдам берасиз.\nОЗАПЕКС ни қандай сақланади\nДори препаратларини картон қутидаги ва блистердаги “ГОДЕН ДО” ёзувидан кейин кўрсатилган яроқлилик муддати ўтгач қўллаш мумкин эмас. Яроқлилик муддати кўрсатилган ойнинг охирги кунига тўғри келади.\nДори препаратларини канализацияга тўкиш ёки маиший чиқиндилар билан ташлаб юбориш мумкин эмас. Сизга керак бўлмаган дори препаратларини қандай ташлаб юбориш кераклиги ҳақида фармацевт билан маслаҳатлашинг. Бу чоралар атроф муҳитни ҳимоя қилишга ёрдам беради.\nОЗАПЕКС препаратининг таркиби\nФаол модда бўлиб оланзапин ҳисобланади. ОЗАПЕКС шимиш учун таблеткалари 5 мг, 10 мг, 15 мг ёки 20 мг фаол модда сақлайди. Аниқ миқдори ОЗАПЕКС препаратининг ўрамида кўрсатилган.\nкросповидон, лактоза моногидрати, коллоид кремний диоксиди, гидроксипропилцеллюлоза, ялпиз кукуни, тальк, магний стеарати.\nОЗАПЕКС нинг ташқи кўриниши ва ўрам ичидагиси\nОЗАПЕКС 5 мг, 10 мг, 15 мг ва 20 мг сариқ рангли шимиш учун таблетка ҳисобланади. Шимиш учун таблеткалар деб, оғиз бўшлиғида эрийдиган таблеткалар аталади ва уларни осон ютиб юбориш мумкин.\nОЗАПЕКС 5 мг, 10 мг, 15 мг ва 20 мг 28, 35, 56 ёки 70 таблеткадан картон қутиларда ишлаб чиқарилади. Сотувда барча турдаги ўрамлар бўлмаслиги мумкин.\nДори препарати – бу Сизнинг соғлоғингизга таъсир кўрсатувчи препаратдир ва уни йўриқномага мувофиқ қўлламаслик Сиз учун хавф туғдиради.\nШифокор кўрсатмаси, қўллаш усули ва дори препаратини сотган фармацевт йўриқномаларига қатъий амал қилинг.\nШифокор ва фармацевт дори препаратлари, шунингдек уларнинг фойдаси ва хавфи юзасидан мутахассислар ҳисобланади.\nБуюрилган даволаш курсини мустақил тўхтатманг.\nПрепаратни шифокор билан маслаҳатлашмасдан ҳудди шу рецепт асосида такроран харид қилманг.


Ходим 2017 йил 4 июлда ишга кирди ва 2017 йил 16 августда меҳнат шартномаси бекор қилинди. Мазкур ходимга бир йилда 24 кундан иборат меҳнат таътили назарда тутилган.\nМеҳнат таътили муддатини ишланган вақтга мутаносиб равишда ҳисоблаб чиқариш, бу ходимга белгиланган меҳнат таътили умумий муддатининг ходим мазкур иш йилида ишлаган вақтига мувофиқ келадиган қисмини белгилашдир.\nМеҳнат кодексининг 141-моддасига биноан таътиллар муддатини ишланган вақтга мутаносиб равишда ҳисоблаб чиқаришда уларнинг муддати ҳар бир тўлиқ таътил миқдорини ўн иккига бўлиб, сўнг тўлиқ ишланган ойлар сонига кўпайтириш йўли билан аниқланади. Бунда ўн беш календарь кунга тенг ва ундан кўп бўлган кунлар бир ой деб яхлитланади, ўн беш календарь кундан ками эса чиқариб ташланади.\nМеҳнат шартномаси бекор қилинганда ходимга фойдаланилмаган барча йиллик асосий ва қўшимча таътиллар учун пуллик компенсация тўланади (МКнинг 151-м).\nХодим 1 ой ишлаб ишдан бўшаган. Ходимга 24 иш куни миқдорида таътил муддати белгиланган. Фойдаланилмаган таътиллар учун компенсация миқдори - тўлиқ таътил муддатини (24) 12 бўлиб, чиққан сонни тўлиқ ишланган ойлар сонига кўпайтириш йўли билан аниқланади. Бунда 15 календар кунга тенг ва ундан кўп бўлган кунлар 1 ой деб яхлитланади, 15 календар кундан ками эса чиқариб ташланади (24 таътил муддати : 12 ойга бўлинади = 2 хар ой учун ишланган коифицент х 1 ойга кўпайтирилади) = 2\nДемак, ходимга фойдаланмаган барча йиллик асосий ва қўшимча таътиллар учун пуллик компенсация миқдори 2 иш кунини ташкил қилади.\nИзох: Таътиллар муддати ходимларда хар хил бўлсада (24, 21, 18, 15), лекин хисоблаш тартиби бир ҳил.


АУКЦИОНДА — МОЛ-МУЛКЛАР\nby · Published 16.10.2018 · Updated 16.10.2018\nМажбурий ижро бюроси вилоят бошқармаси органлари томонидан солиқ қарзи ва бошқа ундирувчи ташкилотлар фойдасига қарздорликларни ундириш борасида муайян ишлар олиб борилмоқда. Сайхунобод тумани бўлими давлат ижрочилари томонидан давлат фойдасига ундирувларга алоҳида эътибор қаратилиб, ушбу тоифадаги ижро ҳужжатлари ижросини ўз вақтида, сўзсиз таъминлаш юзасидан тегишли чора-тадбирлар кўрилмоқда.\nАна шундай чора-тадбирлар натижасида қарздор “Оқолтиндонмаҳсулотлари” АЖдан солиқ қарзи ва бошқа ундирувчи ташкилотлар фойдасига қарздорликларни ундириш тўғрисидаги ижро ҳужжатлари бўйича тегишли тартибда ижро ишлари амалга оширилди. Мазкур қарздор корхонага тегишли Жиззах шаҳри, Маданият кўчасида жойлашган “Ун заводи” бино-иншоотлари белгиланган тартибда хатланди.\nМазкур хатланган мол-мулклар баҳоловчи ташкилот томонидан 7 585 437 143 сўмга баҳоланиб, электрон-онлайн аукцион савдосига чиқарилди.\nЖорий йилнинг шу кунига қадар бюро давлат ижрочилари томонидан вилоят бўйича жами 46 миллиард сўмлик 164 та кўчмас мулк ва автотранспорт воситалари хатланиб, электрон онлайн аукцион савдосига чиқарилди.\nСайхунобод тумани бошлиғи ўринбосари.


Диёр Мирзабоев: “Бизда молиявий муаммо йўқ” / CHAMPIONAT.asia\nДиёр Мирзабоев: “Бизда молиявий муаммо йўқ”\n21 май 22:30\nТеглар : Янгиер-ҚурувчиДиёр МирзабоевАрал Самали\nПро лиганинг навбатдаги туридан ўрин олган "Арал Самали" - "Янгиер-қурувчи" (1:4) учрашувидан сўнг меҳмонлар устози Диёр Мирзабоев фикрларини билдирди.\n“Хабарингиз бор, Про лигада фақат “Арал Самали” сунъий майдонда ўйнайди. Бугун чиройли ўйин кўрсата олмадик, чунки футболчиларимиз бундай майдонда тўп тепишда қийинчиликга дуч келди. Ғалабага келсаам, голли вазиятлардан унумли фойдаландик ва йигитлар ҳарактер кўрсата олишди.\nМен яқинда жамоага келдим. Кубок доирасида бу жамоалар ўртасидаги баҳсни видеосини кўргандим. Аввалги “Арал Самали” билан ҳозиргисида фарқ йўқ. Уларга қарши беллашувлар доимо қийин кечади. Мен илгари ишлаган жамоаларим мисолида ҳам биламан, бу жамоага қарши ўйнаш ва очко олиш қийин бўлиб келган.\nИнтернет орқали барибир “Арал Самали” иштирокидаги ўйинларни кузатганман. Жамоада 19-рақамда ўйнайдиган футболчини кузатиб юрибмиз, у бола менда яхши таассурот қолдирди. Унинг келажаги порлоқ дея оламан.\nБизнинг молиявий ҳолатимиз “Андижон” ва “Машъал”дан ҳам асло ортга қолмайди. Бир сўз билан айтганда, молиявий муаммолар йўқ. Ойлик ва мукофот пулларини бериб борилмоқда. Нукусга ҳам самолётда келиб-кетишимизни таъминлашди. Умуман олганда Про лига шароитидан келиб чиқиб, шароитларимиз кўнгилдагидек", - деди Мирзабоев.\n21 май 22:51:03\nMoliyaviy ahvolimiz yaxshi muommo yo'q deyapsan oxirigacha shunday bo'lsin ilohim. Olg'a Yangiyer\n21 май 22:50:48\n26 май 15:20:41\nпро-лигада факат оролни майдони суний дедими\nунда хоразмни майдоничи кандай майдон экан табий майдонми.\n22 май 15:36:45\nАнжан дидими, анжанни бюджети сени клубингдан ўнтасини сотволади\n22 май 01:30:41\nReal madrid Dinamo Samarkand\n22 май 01:24:07\n1 yil yoki 2 yil uzogi brat havotirga orin yoq oldingi gulistonda ja borsa\n22 май 01:24:00\n22 май 01:23:50


СОҒЛИК Archives - oqbura\nСОҒЛИК ТАҲЛИЛ ХАБАРЛАР\nҚирғизистонда «омикрон» аниқланди. Расмийлар «тезроқ эмланинг» демоқда\nҚирғизистонда коронавируснинг янги штамми — омикрон расман аниқланди. Бу ҳақда 12 январда хабар берган Соғлиқни сақлаш вазирлигига кўра, омикронни юқтириш Бишкек ва Чуй вилоятида қайд этилган.\tбатафсил\nБуюк Британия COVID-19 га қарши ҳапдори қўлланишини маъқуллаган дунёда биринчи мамлакат бўлди.\tбатафсил\nЖАМИЯТ СОҒЛИК ТАҲЛИЛ\nВирус шаштидан тушди. Бироқ беғамликнинг баҳоси ҳамон ўлимга баробар\nУч кундирки Қирғизистонда коронавирус дардига чалинганлар сони камая бошлади. Яқиндагина кунига 2000га яқин янги бемор қайд қилинаётган эди.\tбатафсил\nЖАМИЯТ СОҒЛИК ХАБАРЛАР\nКоронавирус иллати ҳуружининг шашти пасаймаяпти\nҚирғизистон Соғлиқни сақлаш вазирининг айтишича, бу хавфли касалликка чалиниш ҳолати июль ойининг охирига бориб пасая бошлайди.\tбатафсил\nЎзбекистонда карантин чоралари кучайтирилмоқда. Қирғизистондачи?\nТож вируси билан боғлиқ вазиятнинг кучайиб бораётганини инобатга олиб, Ўзбекистонда янги чекловлар киритиляпти.\tбатафсил\nЖАМИЯТ ЖАҲОН СОҒЛИК\nЎзбекистонга киришда яна тест топшириш керак бўлади\nРеспублика ҳудудига киришда тож вирусини аниқлаш бўйича чегара постларидаги тест топшириш амали қайта тикланди.\tбатафсил\n23-февраль ҳолатига кўра, Қирғизистонда COVID-19 билан касалланган 2 бемор вафот этиб, 72 янги ҳолат қайд этилди. Янги ҳолатлар рўйхатга олинган жойлар: Бишкек – 17 Ўш – 0 Чуй вилояти – 47 Ўш вилояти – 1 Талас вилояти – 0 Норин вилояти – 1 Иссиқкўл вилояти – 3 Жалолобод вилояти – 1 Боткен вилояти – 2 Бир кунда 76 киши тожливирусдан…\tбатафсил\nҚамчибек Ташиев эртага Германияда операция қилинади\nҚамчибек Ташиев эртага Германияда операция қилинади. Бу ҳақда унинг яқинларига таяниб «24.kg» хабар берди. Маълумки, Миллий хавфсизлик давлат қўмитаси раиси жиддий операция қилинади. Қамчибек Ташиевнинг ўзи дардига ташхис қўйилгандан сўнг, бутун умрини халқ учун ишлашга сарфлашини айтган.\tбатафсил\nБир кунда вирус 75 кишида аниқланди. Бу ҳақда Соғлиқни сақлаш вазирлиги хабар бермоқда. Маълумотга кўра, Бишкекда – 32, Ўшда – 1, Чуй вилоятида – 17, Ўш вилоятида – 4, Талас вилоятида – 2, Норин вилоятида – 2, Иссиқкўл вилоятида – 11, Жалолобод вилоятида – 4, Боткен вилоятида. 2 кишидан вирус топилган. COVID-19 касаллиги туфайли Ўш вилоятида бир бемор…\tбатафсил\nҚирғизистонда сўннги кун давомида COVID-19 касаллиги туфайли Бишкекда бир бемор вафот этди. Касалликдан ўлганлар сони 1415 кишига етди. Бугун, 3-февраль ҳолатига кўра 116 киши коронавирус билан қайд қилинган. Март ойидан бери вирусни юқтирганлар сони 84 762 кишига етди. Бир кунда COVID-19дан 130 бемор шифо топди. Беморларнинг умумий сони 81 минг 232 га етди. Ҳозирда 533 бемор касалхоналарда даволанмоқда, улардан…\tбатафсил


Душанбе Тошкентдан газ олишга умидвор\nЎзбек газининг асосий истеъмолчиси ТАЛКО ва Тожикцемент заводлари экани айтилади.\nЎзбекистон пойтахтида табиий газ импортига оид ўзбек-тожик музокаралари бошланди.\n“Тожиктрансгаз” ширкатидан олинган маълумотларга кўра, мазкур идора раиси Саидаҳмад Шарофиддинов ва унинг биринчи муовини Шавкат Шоимов Тошкентда ўзбекистонлик ҳамкасблари билан музокара ўтказмоқда.\n- Раисимиз бугун эрталаб биринчи муовини билан Тошкентга жўнаб кетди. Ҳозир у ерда музокара бўлаяпти газ хусусида, лекин ҳозирча натижалар бизга ҳам номаълум, - деди “Тожиктрансгаз” ширкатининг ўзини таништирмаган вакили.\nМанбанинг таъкидича, томонлар музокарасининг асосий мавзуси ўзбек табиий газини Тожикистонга импорт қилиш ва 200 миллион куб метр ҳажмдаги туркман табиий газини бу томонга транзит қилиш учун Тошкент розилигини олишдир.\nАввалроқ Ўзбекистон газчилари 1 апрелдан эътиборан Тожикистонга табиий газ бериш тўхтатилишидан расман огоҳлантирган эди.\n“Ўзбекнефтгаз” давлат холдинги Тошкентнинг бу қарорини расмий изоҳлаб,\nжорий йилнинг 5 январида “Ўзтрансгаз” ва “Тожиктрансгаз” акциядорлик компаниялари ўртасида имзоланган шартномага мувофиқ, Тожикистонга 45 миллион куб метр ҳажмдаги табиий газни йилнинг фақат биринчи чорагида етказиб бериш кафолатланганини таъкидлаган эди.\nБироқ тожик жамиятидаги айрим доиралар Ўзбекистон навбатдаги қадами билан Тожикистонга иқтисодий босим ўтказаётганини иддао қилмоқда.\nБугундан эътиборан ўзбек табиий гази таъминотидан бутунлай узилиб қолган ТАЛКО ҳамда Тожикцемент заводлари жуда жиддий муаммоларга рўбарў бўлиб қолгани кузатилади.\nЎтган ҳафтада Тожикистон ҳукумат масъуллари ўзбек табиий газисиз ҳам бу йирик саноат корхоналари фаолиятдан тўхтамаслиги ва бунинг учун ёнилғи муқобил манбалари мавжудлигини уқтирган эди.\nБугун Озодликка гапирган ТАЛКО матбуот бошлиғи Игор Сатторов ўз ширкати Тошкент музокараларининг ижобий якунланишига умид қилаётганини таъкидлади.\n- Биз ҳозирча муқобил ёнилғи манбаларидан фойдаланиш борасида жиддий ўйлаб кўрганимиз йўқ. Ҳар ҳолда, биз Тошкент музокаралари ижобий якун топиши ва ўзбек биродарларимиз аввал ваъда қилинган 200 миллион куб метр табиий газни бизга экспорт қилишига умид қилиб турибмиз, - деди Игор Сатторов.\nТАЛКО заводининг бошқа бир масъули Ҳайдар Сўфиев эса табиий газ таъминотидан узилиб қолган саноат корхоналари, жумладан, алюминий заводи кўмирдан газ ҳосил қилиш йўли билан фаолиятга шайланаётганини билдирди.\n- Кўмирдан синтез-газ ҳосил қилиш технологиясини ишга солишни ўйлаяпмиз. Лекин ҳозирча бирор-бир натижага эришмай туриб, бу борада батафсил гапира олмайман, - деди Сўфиев.\nСоҳа бўйича таҳлилчилар эса Тожикистон шароитида кўмирдан газ ҳосил қилиш умуман имконсиз эканини айтмоқда.\nИқтисодчи таҳлилчи Жонон Икромий кўмирдан газ ҳосил қилиш учун катта бир завод кераклигини, Тожикистонда эса бундай шароит йўқлигини айтади.\nИкромий жанобларидаги маълумотларга кўра, ўзбек табиий гази фақатгина ТАЛКО заводининг анод ишлаб чиқариш цехи учун керак, холос.\n- Бордию табиий газ импорти билан боғлиқ масала ҳал бўлмай қолса, ўша анодни Россия ва бошқа шу каби мамлакатлардан импорт қилиш мумкин. Лекин у ҳолда харажат кўпроқ бўлади, бу эса бизга иқтисодий зарар келтиради, - дейди таҳлиличи Икромий.\nТАЛКО алюминий заводи қаторида Роғун ГЭСини маҳаллий маҳсулот билан таъминлаб келаётган Тожикцемент заводи ҳам ўзбек газисиз қолиб жуда катта муаммоларга дуч келаётгани айтилади.\nМустақил таҳлилчи Икромий мулоҳазасича, Ўзбекистон қўшниси Тожикистоннинг иқтисодиётига зарба бериш мақсадида атайлаб газ таъминотини тўхтатиб қўйган бўлиши мумкин.\nАйни пайтда иқтидордаги расмийлар маҳаллий матбуотни ўзбек табиий газининг берилмай қўйишига сиёсий тус бермасликка чақирмоқда.


Ташаббускор қайноналар ғолиб бўлди - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nЎзбекистон “Адолат” социал-демократик партияси вилоят кенгаши томонидан ташкил этилган танловда 10 нафар қайнона иштирок этди. Иштирокчи-қайноналарнинг оилада ўзига хос муҳит яратиш, фарзанд тарбияси борасидаги дунёқараши, Ўзбекистон Республикасининг Оила кодекси, партия фаолиятига доир билими синовдан ўтказилди. Шунингдек, эркин мавзудаги чиқиш, саҳна кўринишлари орқали ҳаётий муаммоларни талқин этиш қобилиятига ҳам эътибор берилди.\nИжтимоий дахлдор, оила ва маҳалла муносабатлари билан боғлиқ миллий анъаналар ривожига ҳисса қўшишга ҳаракат қилиб келаётган Ғиждувон тумани “Зарангари” маҳалла фуқаролар йиғини фаоли Норбиби Мардонова биринчи ўринни эгаллаб, танловнинг мамлакат босқичига йўлланма олди.\n– Оиланинг тотувлиги кўп жиҳатдан хонадондаги муҳит ва ёши улуғларнинг босиқлик билан иш кўришига боғлиқ, – дейди Норбиби Мардонова. – Биз, жамоатчилик вакиллари муаммоли оилаларда бўлганимизда ана шу масалага алоҳида эътибор қаратамиз. Олиб борилаётган ишлар самарасида 9 минг аҳоли истиқомат қилаётган маҳалламизда аёллар билан боғлиқ нохуш ҳолатларга барҳам берилди, ажримлар сони кескин камайишига эришилди.\nБухоро тумани “Наврўз” маҳалла фуқаролар йиғини фаоли Гулмира Рашидова иккинчи ўринга сазовор бўлди. Когон шаҳридаги "Улуғбек” маҳалла фуқаролар йиғини фаоли Лайло Муродова ҳамда Жондор тумани “Навгади” маҳалла фуқаролар йиғини фаоли Моҳира Ҳамидова учинчи ўринга муносиб кўрилди.\nАвтор: кўрсатилмаган / Манба: Эркин Ёдгоров, ЎзА / Кўришлар: 158


Муҳаммад Салоҳ бир бечорани безорилардан қутқарди\n7 октябрь, 2020, 17:30\n“Ливерпуль” ҳужумчиси Муҳаммад Салоҳ уйсиз кимсани безорилар қўлидан қутқариб олди.\n“Ливерпуль” уй учрашувларини ўтказадиган “Энфилд” стадионига яқин ёнилғи қуйиш шаҳобчасига кирган футболчи бир гуруҳ ёшлар бир кишини калака қилаётганини кўриб қолади. Салоҳ машинадан тушиб, улар олдига борди.\n- Муҳаммад Салоҳ майдондаги каби ҳаётда ҳам мард экан. Безори йигитлар менга айтаётган гапларини эшитиб қолган футболчи уларнинг олдига келиб бир оғиз гап айтди. У “Бир неча йиллардан кейин сизлар ҳам унинг ўрнида бўлиб қолишингиз мумкин”, деди. Кейин менга 100 фунт берди. Мен учун Муҳаммад ҳақиқий қаҳрамон, - деди кўчада яшаб турган 50 ёшли Дэвид Крейг.\nМаълум бўлишича, Дэвид Крейг оиласи билан келиша олмай, бир неча йилдан бери “Энфилд” атрофидаги кўчаларда яшаб юрган экан.\nТЕЗКОР ХАБАР Муҳаммад Салоҳ ўрнини Мбаппега бўшатиб беради\n"Ливерпуль" 10 йил ичида 69 та футболчи харид қилди\nСалоҳ уйсиз қолган инсонга ёрдам берди


Қамоқхонада кўрган - кечирганларим... (19-қисм) - Zamin.uz\n08:30 / 31.07.2018\n— Қанийди бир баҳона топилса-ю, — ўйлардим. — Шу ярамасни ер билан яксон қилсам! Ахир, яқиндагина у мени ўлдирмоқчи бўлди. Бу ишини ошкора амалга оширишга уринди. Қандай кечирай бу нусхани? Ҳақиқий аристон бундай хатони қон билан ювади. Фақат қон билан.\nҲаммаси остин-устун бўлиб кетганди. Александр «учрашув»ни эртанги кунга қолдирди. Мени тушга яқин майор Самойлов ҳузурига олиб киришди.\nҲойнаҳой, армани унинг томоғига шикаст етказганга ўхшарди. Дока билан бойлаб олибди.\n— Сен ўтир, ўтир! — қаршисидан жой кўрсатди майор. — Чекасанми?\n— Йўқ, раҳмат! — дедим қовоғимни уйиб.\n— Унда сенга топшириқ бор. — гап бошлади майор кабинет эшигини ёпиб келиш асносида. — Буниси анча қалтис.\n— Айтаверинг! — дедим хотиржамлик билан. — Мен учун ишнинг қалтиси бўлмайди.\n— Кўрдинг-а, анави кавказликнинг нима қилганини?!. Жуда ҳаддидан ошиб кетибди!\n— Кўр эмасман.\nМайор қулоғимга нималар қилишим лозимлигини уқтира бошлади. Уни охиригача тинглагач, секин ўрнимдан қўзғалдим.\n— Эвазига бир илтимосим бор. — майорга тик боқдим. — Ўзингиз ваъда бергансиз…\n— Сўрайвер! Нима истайсан?\n— Уёқда ўтирганимда Елена исмли аёлни ёқтириб қолгандим. Ўша билан учрашув уюштириб берасиз.\n— Елена?.. — майор бироз ўйланиб қолди. — Ким ўзи? Аристонми?\n— Йўқ, у аёл турмада врач эди. Кейин ишдан бўшаб кетди. Хуллас… У билан учрашишни хоҳлардим.\n— Яхши, хотиринг жам бўлсин. Буни ташкил қилса бўлади. Бироқ… Менинг топшириғим бугундан… Йўқ, ҳозирдан қолмасин!.. Ими-жимида ҳаракат қил!\n— Буёғини менга қўйиб бераверинг! — айёрона кўз қисдим. — Айтганингиздан ҳам зиёда бўлади.\n— Бўпти, бор, мен назоратчига тайинлайман!..\nКейинги кунларда назоратчи ҳам менга қўполлик қилишни йиғиштириб, юмшоқ муомалада бўла бошлаганди. Айниқса, ҳозир унинг муносабати буткул бошқача тус олди. Йўлак бўйлаб бориб, камералар томон бурилганимизда, назоратчи тўхташга буйруқ берди.\n— Бор, тезроқ қимирла! — деди у йигирма қадамча нарида полга нималарнидир сепиш билан банд аристонларни кўрсатиб.\nПайқадим. Улар каламушга қарши дори сепишяпти. Демак, шу дорилардан бир ҳовучини чўнтакка жойлашим зарур. Шундан сўнг карцерга йўл оламан. Менга атиги ярим соат вақт белгиланган. Раҳбарлар ҳидланиб қолмасликлари учун шошилишим шарт.\nЎйлаб ўтирмай, югурганча бориб майда тошдай келадиган дориларнинг бир ҳовучини чўнтагимга урдим-у, ортга қайтдим.\n— Энди қадамингни тезлат! — деди назоратчи эҳтиёт шарт уёқ-буёққа қараб олиб. — У ердаям узоқ қолиб кетма! Айтиб қўяй, ортиқча бақир-чақирлар бўлмасин! Нақ калламиз кетади.\n— Хавотир олма, начайлик!\nКарцернинг бетон супасида Арсен қунишганча ўтириб, сигарет тутатарди. Мени кўрди-ю, қўлидаги сигаретни ерга ташлаб, ўрнидан турди.\n— Салом, дўстим! — совуқ кулимсираб унга яқин бордим. — Зерикиб қолмадингми?\n— Нега келдинг? — тўнғиллади Арсен норози оҳангда.\n— Сенга ҳамроҳ бўлишни буюришди. Мана, келдим!\n— Ўлдирадиган бўлсанг, гапни айлантирмай айтавер! — деди Арсен аста-секин ортга тисланиб. — Сени ичи қора деб сира ўйламагандим.\nУ беихтиёр бақира бошлади:\n— Келишиб кетардик, Мурод! Эшитдингми, келишиб кетардик!\n— Кечириб қўясан! — шошилмасдан бориб Арсеннинг иягидан тутдим. — Худо кечиради. Мен бўлсам, Худо эмасман. Сенга ўхшаган оддий аристонман.\nҚорни аралаш берилган иккита зарбадан сўнг Арсен букчайганча оёқларим остига ўтириб қолди. Фурсатни қўлдан бермаслик учун куч билан томоғидан чангаллаб олдим-да, бир қўлим билан чўнтагимдаги дорилардан олиб Арсеннинг оғзига тиқа бошладим.\nУ зўр бериб қаршилик қилишга уринар, фақат кучи етмасди.\nДориларни едириб бўлгач, чўнтагимдаги сочиқ билан оғзини маҳкам бойладим ва елкасидан босиб туравердим.\nАрсен тинимсиз ўқчир, кўзлари чақчайиб, нуқул силкинарди.\nШу кўйи орадан икки дақиқача вақт ўтди. Арсен ўқчишни бас қилиб фақат силкиниш билан кифояланиб қолди. Нафас олиши ҳам борган сари секинлашиб, ранги кўкимтир тусга кира бошлади.\n— Ҳозир ўласан, — умримда илк бор жон бераётган одамга алам аралаш тикилиб шивирлардим. — Узоқ вақт қийналишингга йўл қўймайман. Вақтим ҳам йўқ. Фақат мендан хафа бўлма. Шундай бўлиб қолди. Ҳаммасига ўзинг айбдорсан. Менинг кўнглимни қолдирмаслигинг лозим эди. Алвидо!..\nҲаммасини кўнгилдагидек амалга оширган эдим. Арсен ортиқча товушларсиз жон берди. Танасида бармоқ изларим ҳам қолгани йўқ. Текширишса, ҳеч бир зўрлаш, қийнаш аломатларини топа олишмайди. Жуда борса, юрак хуружи деган ташҳис қўйишади.\nШуларни ўйлаб, ташқари эшикка йўналдим. Шу тобда негадир икки елкам оғирлашиб, билакларимда номаълум оғриқ турди.\nБу нима эди ўзи? Нега оғирлашдим? Адашмасам, Арсен бирор еримга зиён етадиган ҳаракат содир этмаганди. Ҳатто, билагимни чангаллаб ҳам кўкартира олмади. Кучи етмади. Унда нега елкам, билакларим оғриб боряпти? Нима сабабдан ўзимни кўксимнинг аллақаерида оғир юк кўтариб турган каби ҳис эта бошладим? Нима ўзи бу? Наҳотки, касалим қўзғай бошлаган бўлса? Йўқ, бу касал эмас. Қачонлардир Нина хола айтгувчи эди. Мурданинг юки бўларкан. Оламдан ўтган одамни кўтарганда, кўтаргувчини юк босиб ўзини лоҳас сезаркан. Мен-чи? Кўтармадим-ку! Аксинча, ўлдирдим. Ё армани жон бераётиб қарғадими мени? Билмадим… Шунча қотилликларга қўл уриб бунақасини кўрмагандим. Ҳаммаси хамирдан қил суғургандек битар, мен ишни битирибоқ тескари ўгирилганча кетаверардим. Бу гал-чи? Нимага ўйга толдим? Юрагим ғаш тортиб, танамда лоҳаслик аломатлари зоҳир бўлди? Қўрқоқ бир бандага айланиб қолдимми? Кўнглим юмшадими? Қалбимда шафқат ҳисси уйғондими? Йўқ, бундай бўлмайди! Ўзим кўрмаган шафқатни қандай қилиб бошқаларга улаша олардим?!. Бу чарчоқ шекилли. Руҳан чарчаса шундай ҳолатга тушади одам. Ҳа, ухлашга ҳаракат қиламан. Тиниқиб ухласам, енгил тортаман. Ҳаммаси унут бўлади. Ухлашим керак… Ухлашиб шарт…\nКўзим илиндими, ё илинмадими, эслай олмайман. Тўрт томони темир панжаралар билан ўралган гулзорда пайдо бўлдим. Гулзор ўртасида қотиб турган кўйи бепоён адирга боққанча кимнидир кута бошладим.\nТеварагимда турли сайроқи қушлар хониш қилар, бошқа товуш қулоғимга чалинмасди.\nБир маҳал қип-қизил кийимда таниш бир чеҳра соҳиби адир тарафдан менга қараб кела бошлади. У кимсанинг юзлари ҳам қон рангида эди. Ҳар қадам ташлаганда, теварак зириллаб кетарди.\n— Бекор қилдинг шу ишни! — кутилмаганда ҳайқирди у кимса. — Бекор қилдинг! Бекор қилдинг!\nҲайқириққа нималарнингдир тарақлагани, чийиллаган товушлар жўр бўлди.\nЮрагим ҳаприқиб, нафасим бўғзимга тиқилди. Қочишга тутиндим. Бироқ оёқларим жойидан жилмас, ўзимга номаълум бир куч олдинга босишга қўймасди…\nШунда беихтиёр уйғониб кетдим-у, сакраб ўрнимдан турдим. Кеч тушиб, камерадагилар ишдан қайтишибди.\nҚора терга ботган баданимни чойшабга арта-арта Женяга бақирдим:\n— Ўлармидинг шовқинсиз кирсанг?..\nЖеня қовоғини уйганча индамасдан стол қаршисига ўтирди-да, папирос тутата бошлади.\n— Оғзингга толқон солволганмисанлар? — қолганларга қичқирдим. — Ё салом беришни унутиб қўйдиларингми?..\nҲеч кимдан садо чиқмади. Бу манзара мени тамоман гарангситиб қўйганди. «Алаҳсираётганга ўхшайман» деган хаёлда крандаги сувда юз-қўлларимни чайдим. Бироз ўзимга келган бўлсам-да, камерадаги манзара ўзгармаганди. Аристонлар тескари ўгирилиб, ўзаро пичир-пичир қилишар, гўё мен бу ерда йўқ эдим.\n— Гапирмайсанларми, аблаҳлар! — жазавага тушиб янада баландроқ овозда бақирдим уларга тахтадан ясалган столни тепиб. — Ўлдираман ҳаммангни, ўлдираман!..\n— Биламиз, сен зўрсан! — ниҳоят тилга кирди Женя. — Ўлдириш ҳам, дўппослаш ҳам қўлингдан келади. Аммо биз ҳам сенга ўхшаган аристонмиз. Бўйнимизда озми-кўпми жиноят излари тамға бўлиб турибди. Сал ҳурматласанг, иззатласанг ёмон бўлмасди. Масалан, менинг ёшим сендан анча улуғ. Мурод, сен мениям ер билан битта қилиб ташлаяпсан. Ҳамма нарсаниям чегараси бўлади. Унутмагинки, қурбақани боссанг вақиллайди. Бир кун келиб менинг ҳам сабр-косам тўлиши мумкин.\n— Менга барибир, — дедим Женянинг гапларидан таъсирланган бўлсам-да, паст туша бошлаганимни сездирмасликка уриниб. — Ёшинг улуғми, кичикми, бу сенинг ишинг! Бу ер турма! Ҳурматни очиққа чиққанингдан кейин бошқалардан талаб қил! Ҳозирча бу ерда мен камерани назорат қилиб турибман. Обидийдангни кўтармайман…\nШундай дедим-у, қайтадан каравотга чўзилдим ва деворга ўгирилиб кўзларимни юмдим.\nЧамаси бир соатдан ортиқроқ ухлабман. Кимнингдир оҳиста турткисидан уўғониб кетдим. Тепамда ўғирлик туфайли қамалган Сакенбой исмли қозоқ аристон турарди.\n— Нима дейсан? — сўрадим пардани нари суриб.\n— Сизга бир гапим бор. — шивирлади у каравотларга бир-бир кўз ташлаб. — Афсусланмайсиз.\n— Айт, нима гап ўзи?\n— Сиз майорнинг ўлими билан қизиқаётгандингиз. — деди Сакенбой.\n— Сен қаердан биласан? — унинг ёқасидан олиб ўзимга тортдим. — Тез гапир, ким айтди сенга бу гапни?\n— Э, ака, анави куни қулоғимга чалинганди-да!..\n— Хўш, нима дейсан?\n— Биласизми, — янада секинроқ шивирлади Сакенбой. — Женя сизни алдаган ўша куни. Аслида майорнинг ўлимида ўзининг қўли бор.\n— Нима?.. — бу гапни эшитиб ўрнимдан туриб ўтирдим. — Давом эт!\n— Агар ишонмасангиз, сиқувга олинг! Ортидан кузатинг. У турмадаги қандайдир ертўлага тез-тез қатнаб туради.\n— Ертўла? Нима қилади у ерда?\n— Мен бунисини билмадим. Суриштирсангиз, ҳаммасини аниқлайсиз.\n— У ҳолда ўзинг кузатасан.\n— М-мен?.. — Сакенбой ортга тисланди. — Йўқ, мен… Қўрқаман…\n— Қўрқасанми?.. Билиб қўй, ўзингни ўзинг тутиб бердинг. Энди фақат сен кузатасан Женяни. Агар гапинг исботланмаса, ўлдим деявер!..\nПайқадим. Сакенбой фақат менга яхшилик қилмоқчи, шу йўл билан ишончимга киришни истаганди. Мен бўлсам, уни чўчита бошладим…\nНима бўляпти менга ўзи? Нега ҳеч кимга одамгарчилик қила олмайдиган бўлиб қолдим…\nШу ўйлар билан билинар-билинмас титраётган Сакенбойнинг елкасига қўл ташладим.\n— Қўрқма, — дедим унга. — Кузатишни бошлайвер! Иш битса, ўзим сени хурсанд қиламан!..


Эксперт: Ниццадаги терактнинг олдини олиш иложсиз эди\nНиццадаги ҳужум француз махсус хизматлари учун кутилмаган ҳолат бўлди. Бу ҳақда терроризм ва хавфсизликка қарши кураш масалалари бўйича бўлим эксперти, британиялик Пол Бивер ўз интервьюсида маълум қилган.\nНиццадаги ҳужум оқибатида 84 киши ҳалок бўлди, яна 18 киши оғир аҳволда қолмоқда.\nБивернинг ҳисоблашича, бу ҳужумни тўхтатиб қолиш амалда иложсиз эди.\nМухбир: Ниццадаги воқеаларни қандай баҳолайсиз?\nПол Бивер: Менимча биз бу ўринда маълум бир ташкилот томонидан йўналтирилмаган, Сурия ҳудудидан махсус топшириқ олинмаган ҳолда содир этилган теракт гувоҳи бўлдик. Террорчи мустақил равишда ҳаракат қилган. Бу эса жуда-жуда жиддий муаммо.\nФранцияда ҳозир жуда кўп радикал шахслар истиқомат қилмоқда. Улар ўтмишда Сурияда бўлишган. Бу мамлакатда хаос келтириб чиқарган. Французлар ҳозир вазиятни ўз қўлларига олиши керак. Францияда махсус хизмат ходимлари сони оширилган. Энди улар экстремистларга қарши янада муҳим қарорларни қабул қилишлари керак.\nМухбир: Француз полициясининг ҳаракатларини қандай баҳолайсиз?\nП.Б.: Менимча, асосий муаммо шундаки, улар ҳужум қай томондан келишини олдиндан била олишмасди. Менимча, полиция ғафлатда қолдирилди. Шундай усулда ҳужум қилиниши мумкинлиги кимнинг хаёлига келибди дейсиз?\nМухбир: Сизнингча, махсус хизматлар бундай катта маросимлар вақтида шундай хатога йўл қўйиши мумкинми?\nП.Б.: Мен бу воқеада француз махсус хизматларини айбламаган бўлардим. Бир киши иштирокидаги бундай ҳужумига қарши туриш жуда қийин бўлади.\nБундай ҳужум шундай амалга оширилади: Масалан, Марселдаги дўкондан қурол сотиб олинади. Унинг ҳаракатини олдиндан билиб бўлмайди. Ўйлайманки, полиция барча чорани кўрганди.\nМухбир: Келгусида шундай воқеалар содир бўлмаслиги учун қандай чоралар кўриш керак?\nП.Б: Ҳар қанақасига бундан қутилиб бўлмайди. 1 ақлсизнинг ҳужумидан сақланиш деярли иложсиз. Ҳозир қилиш керак бўлган иш шуки - радикализация кўламини камайтириш керак. Кўпроқ маълумотлар тўплаш ва хавфсизлик хизмати бўйича мутахассислар сонини ошириш керак.\nФранциянинг ҳозирги муаммолари Сирия, Тунис ва Марокашдан келган фуқароларидир. Улар Франциядаги шаҳарлар бўйлаб тарқалган. Уларнинг кўпчилиги ишсиз ва умидсиз. Шу муаммога эътибор қаратиш керак.\nМухбир: Айнан нима қилиш керак? Нега айнан Франция кейинги вақтларда ҳужумлар нишони бўлиб қолмоқда?\nП.Б: Францияда радикал ғоялар таъсирига тушириш мумкин бўлган тахминан 1 миллион киши бор. Бельгияда содир этилган даҳшатли терактлар ҳақида ҳам унутмаслик керак. Махсус хизматларнинг фаолиятини мукаммаллаштириш керак. Европа Иттифоқи бўйлаб эркин ҳаракатланишни қайта кўриб чиқиш керак.\nБиз террорчилар бир мамлакатдан иккинчисига эркин ҳаракатланишига йўл қўймаслигимиз керак. Мен чегара назоратини қайтадан жорий этиш керак деб ҳисоблайман.


Фермерларга асосий маблағига қўшимча равишда жарималар ҳам ундириб берилмоқда – Қорақалпоғистон Ахборот Агентлиги\n4 август 2021, 10:29 151\nИқтисодий судларга киритилаётган даъво аризалари шуни кўрсатадики, фермерлар билан тузилган шартномада кўрсатилган шартномавий мажбуриятларни бажармаган ташкилотлар ва тадбиркорлар кўпчиликни ташкил этмоқда. Биргина Тўрткўл туманида 2021 йилда етиштирилган буғдой маҳсулоти учун кластерлардан 579138 805 миллион сўм фермер хўжаликларига ундириб берилди. Тўрткўл туманида фаолият юритаётган «Иссоқ бобо” фермер хўжалиги “Тўрткўл туман йўллардан фойдаланиш унитар корхонаси” билан юк ташиш бўйича тузилган шартномага асосан уч юз етмиш саккиз миллион сўмлик хизмат кўрсатган бўлсада, маблағ тўлаб берилмаган. Натижада Беруний туманлараро иқтисодий судига киритилган даъво аризасига кўра суд қарори билан фермерга асосий карздорлик ва 34 480 204 сўм жарима ундириб берилди. Бу каби мисолларни кўплаб келтириш мумкин.\nФермерларнинг ҳуқуқ ва манфаатларини ўз вақтида ҳимоя қилиш мақсадида фермер хўжаликларида ерга оид ва кўп тармоқли реестрини шакллантириш юзасидан ҳуқуқий саводхонлик ушрашувлари ўтказилмоқда. Маслаҳатлар доимий тарзда бериб борилмоқда. Айни вақтда жараёнларни янада жадаллаштириш ҳамда фермер хўжаликларининг муаммоларини тезда аниқлаш, ўз вақтида ёрдам бериш учун туман фермерлар кенгашининг телеграмм канали очилди. Мақсадимиз – ҳар бир инсоннинг ҳақ-ҳуқуқларини ҳимоялаш ва адолатни таъминлашдан иборат.


Ичон-Қалъада халқаро лазги фестивали бошланди | Xiva\nИчон-Қалъада халқаро лазги фестивали бошланди\n2022 йилнинг 25-30 апрель кунлари Хива шаҳри мезбонлик қилаётган «Лазги» халқаро рақс фестивалига 26 апрель куни старт берилди.\nЎзбекистонда илк бор ўтказилаётган мазкур йирик тадбирнинг очилиши маросими «Ичан қалъа»нинг кўҳна Арк майдонида бўлиб ўтган. Фестиваль аввалида иштирокчиларга Президент Шавкат Мирзиёевнинг табриги ўқиб эшиттирилди.\nМаданият вазири Озодбек Назарбековнинг ОАВ вакилларига қайд этишича, фестивалда дунёнинг 30 та давлатидан 175 нафардан зиёд рақс санъати усталари, профессионал рақс жамоалари, санъатшунос олимлар, маданият соҳасининг таниқли намояндалари ҳамда оммавий ахборот воситалари вакиллари ташриф буюрган.\nФестиваль доирасида ўтказиладиган танловда 18 давлатдан 160 иштирокчи қатнашиши режалаштирилган. Танловни олтита турли давлатдан 6 нафар тажрибали, профессионал ҳакам баҳолаб боради. «Айни дамда илмий-амалий конференцияда иштирок этиш учун 11 давлатдан 13 нафар санъатшунос олимлар Хива шаҳрига етиб келган», — дейди Назарбеков.\nОчилиш маросимининг бадиий қисмида турли миллат ва халқларнинг ўзига хос куй-қўшиқлари янгради, жозибадор рақслари ижро этилди. Ўзбекистонлик таниқли санъаткорлар томонидан куйланган тароналар эса қатнашчиларни рақсга чорлади.\n2020 йил 29 сентябрда 2022 йилдан бошлаб ҳар икки йилда бир маротаба«Лазги» халқаро рақс фестивалини ташкил этиш ва ўтказиш тўғрисида президент қарори эълон қилинган.\nҚарорга билан фестивални ўтказиш тартиби тўғрисидаги низом ҳам тасдиқланган бўлиб, унга кўра, «Лазги» рақс танлови 3 та номинация («Энг яхши яккахон рақс ижрочиси», «Энг яхши рақс жамоаси» ва «Энг яхши саҳналаштирилган рақс») бўйича баҳоланади. «Лазги» Хоразм рақси Ўзбекистон маданий меросининг элементи сифатида Инсониятнинг номоддий маданий мероси репрезентатив рўйхатига киритилган. Бу ҳақдаги қарор 2019 йил 12 декабрь куни ЮНЕСКО нинг Номоддий маданий меросни муҳофаза қилиш бўйича ҳукуматлараро қўмитасининг 14-сессиясида қарор қабул қилинган.


Мьянмадаги кўчки қурбонлари сони салкам 100 кишини ташкил этмоқда » Ўзбекистон янгиликлари – Zamin.uz\nZAMIN.UZ / Дунё / 22 Ноябр 2015 года337\nМьянма шимолидаги Качин штатида рўй берган кўчки қурбонлари сони 99 кишига етди. Қутқарувчилар вайроналар остидан тирик қолганларни қидиришда давом этмоқда. Бу ҳақда «Газета.ru» хабар берди. Эслатиб ўтамиз, кўчки нефрит қазиб олинадиган кон яқинида юз берган. Маҳаллий кончиларнинг элликка яқин уйи кўчки остида қолиб, вайрон бўлган. Бундай ҳодисалар дунёдаги нефритнинг 90 фоизи қазиб чиқариладиган минтақада тез-тез содир бўлиши айтилмоқда. Олдинроқ мазкур табиий офат оқибатида 90 киши нобуд бўлгани ҳақида хабар бергандик. Манба: Daryo.uz